HARI PERTAMA MUHYIDDIN MULAKAN TUGAS, IMEJ KERAJAAN PINTU BELAKANG SUDAH PUN TERCEMAR

Hari ini merupakan hari pertama Muhyiddin Yassin masuk pejabat di Bangunan Perdana Putra sebagai Perdana Menteri.
Muhyiddin disambut Ketua Setiausaha Negara, Mohd Zuki Ali ketika tiba di Perdana Putra sebelum dibawa ke aras 5 yang menempatkan Pejabat Perdana Menteri.
Sebelum memasuki pejabat, Muhyiddin mengimbas kad perakam waktu dan mengaminkan bacaan doa untuknya.
Tetapi, hari pertama kemasukannya ke pejabat hari ini telah tercemar dengan persepsi buruk apabila Presiden UMNO, Zahid Hamidi berjaya memohon penangguhan kesnya dengan alasan beliau ada perbincangan dengan Muhyiddin berhubung pembentukan kabinet.
Walaupun Zahid Hamidi kemudian menjelaskan, penangguhan kesnya hanya untuk hari ini saja dan beliau tidak berunding dengan kerajaan untuk menggugurkan kesnya, sebaliknya mahu terus membersihkan namanya di mahkamah, tetapi siapakah mahu mempercayainya?
Kenapa perbincangan untuk menyusun mesti dilakukan di siang hari?
Tidak bolehkah Zahid Hamidi meminta kelonggaran kepada Muhyiddin, oleh kerana beliau ada kes mahkamah, minta ditangguhkan ke sebelah petang atau malam?
(Dalam perkembangan terbaru, JPM baru saja mengeluarkan kenyataan bahawa tiada sebarang pertemuan politik dilakukan oleh Muhyiddin pada hari ini)
Persoalan di sini, Zahid Hamidi bertemu siapa untuk membincangkan pembentukan kabinet?
Apakah permohonan penangguhannya hanya untuk menunjukkan beliau sedang berada di persada kuasa bersama kerajaan yang baru ditubuhkan?
Dengan kedudukannya sebagai Presiden UMNO yang memainkan peranan besar menjadikan Muhyiddin sebagai Perdana Menteri dan apabila beliau berunding dengan Muhyiddin selepas ini berhubung pembentukan kabinet, apakah mungkin Zahid Hamidi tidak memasukkan namanya sendiri sebagai salah seorang untuk dilantik sebagai menteri?
Dalam konteks lain, mampukah Muhyuddin menolak nama Zahid Hamidi kerana jika namanya tidak diterima, kerajaan baru ini juga boleh tumbang dengan sendirinya kiranya UMNO bertindak menarik balik sokongannya?
Mahu tidak mahu, kemungkinan Zahid Hamidi disenaraikan dalam barisan kabinet adalah tinggi sekali, tentunya dengan hujah seseorang itu tidak dianggap bersalah selagi tidak dibuktikan bersalah oleh mahkamah.
Malah, kemungkinan Muhyiddin bersetuju menjadikannya salah seorang menterinya, kalau pun tidak TPM, adalah juga tinggi.
Dalam keadaan itu, jika belum dilantik sebagai menteri pun, persepsi umum telah tercemar berikutan penangguhan kesnya, maka sudah tentu segala-galanya akan berubah setelah dilantik sebagai menteri nanti.
Ada juga berpendapat, sebaik saja Perikatan Nasional menjadi kerajaan baru menggantikan PH ini, bukan saja hakim mungkin berubah nada, malah saksi-saksi pendakwa yang memberi keterangan pun boleh jadi sudah berbeza isi keterangannya.
Pokoknya, siapakah yang benar-benar berani berbeza pendirian dengan kerajaan yang sedang memerintah negara?
Dengan itu, kalau pun kes-kes berprofil tinggi yang melibatkan pimpinan UMNO yang sedang dalam perbicaraan di mahkamah tidak digugurkan, perbicaraannya selepas ini mungkin tidak lagi menepati kehendak keadilan.
Dalam kes Zahid Hamidi misalnya, walaupun beliau mengatakan mahu membersihkan namanya di mahkamah, beliau juga menyebut pendakwaan terhadapnya adalah palsu, bermotif politik dan bersifat terpilih.
Mampukah Muhyiddin yang keberadaannya sebagai Perdana Menteri adalah atas sokongan UMNO dan Zahid Hamidi, benar-benar tidak campurtangan dan benar-benar menyerahkan kepada mahkamah menegakkan keadilan?
Mungkin peredaran masa akan menghakimi perjalanan kerajaan ini seterusnya, tetapi yang nyata di hari pertama Muhyiddin memulakan tugasnya hari ini ia sudah pun tercemar dengan persepsi buruk terhadap kerajaan pintu belakang yang dipimpinnya melalui penangguhan kes Zahid Hamidi itu.
(ShahbudinHusin 02/03/2020)

0

0

votes
Article Rating
Kongsikan artikel ini


MENUNGGU KABINET MUHYIDDIN YANG BERSIH, BERKALIBER DAN BERINTERGRITI

Dalam perutusan khas malam tadi, Perdana Menteri antara lain berjanji hanya akan melantik mereka yang bersih, berkaliber dan berintergri sebagai anggota kabinetnya.
Katanya, beliau sedar rakyat mahukan pentadbiran sebuah kerajaan yang berintegiriti dan bebas daripada rasuah untuk negara ini.
“Saya juga sedar bahawa apa yang rakyat mahu ialah sebuah kerajaan yang bersih, kerajaan yang berintegriti dan bebas rasuah.
“Buat pemulaan ini, saya berjanji akan melantik anggota jemaah menteri daripada kalangan yang bersih, berintegriti, dan berkaliber. Insyallah,” katanya lagi.
Berikutan janji Muhyiddin Yassin itu, pembentukan kabinet yang bakal dlumumkannya tidak lama lagi adalah menarik untuk ditunggu oleh seluruh rakyat negara ini.
Adakah Zahid Hamidi selaku Presiden UMNO yang sedang berdepan 87 kes mahkamah akan dilantik sebagai menteri atau tidak?
Adakah Bendahari BN, Tengku Adnan Tengku Mansor yang juga berdepan kes rasuah di mahkamah, turut disenaraikan sebagai menteri atau tidak?
Apakah Hishammuddin Hussein selaku bekas Menteri Pertahanan yang masih berdepan siasatan Mindef berikutan pembelian enam helikopter tempur yang belum dihantar, antara yang bakal dilantik menjadi menteri?
Apakah Azmin Ali yang dikaitkan dengan “video Haziq”, malah diakui oleh bekas Ketua AMK Santubong itu sebagai pasangan seks sejenisnya, juga turut tersenarai sebagai antara barisan kabinet Muhyiddin?
Meskipun ramai lagi pemimpin yang diragui kebersihan dan intergritinya, buat permulaan ini adalah penting untuk melihat sama ada empat pemimpin di atas disenaraikan sebagai menteri atau pun tidak.
Jika mereka tidak dilantik, sekurang-kurangnya kita boleh jugalah memberi pujian dan sanjungan kepada Muhyiddin kerana beliau dilihat benar-benar melantik mereka yang bersih, berkaliber dan berintergriti sebagai anggota jemaah menterinya.
Tetapi, jika keempat-empat pemimpin tersebut atau salah seorang daripadanya masih disenaraikan sebagai anggota barisan kabinetnya, bermakna Muhyiddin bukan saja memungkiri janjinya sendiri, malah cakapnya di hari pertama sebagai Perdana Menteri adalah “cakap tak serupa bikin”.
Dengan itu, jika janji itu dimungkiri, kerajaan pintu belakang yang dipimpinnya pasti akan berdepan penentangaan yang berterusan daripada rakyat di hari-hari mendatang nanti.
(ShahbudinHusin 03/03/2020)

0

0

votes
Article Rating
Kongsikan artikel ini


PN DIJANGKA AKAN BERPECAH SEBAIK SAJA MENTERI2 MULA DILANTIK

Tidak dinafikan kerajaan Perikatan Nasional atau PN yang baru mengangkat sumpah Ahad lalu adalah kerajaan paling rapuh dan boleh tumbang serta berkecai bila-bila masa saja daripada sekarang.
Berikutan kedudukan majoritinya di Parlimen masih lagi kabur, kedudukan Muhyiddin Yassin hampir pasti akan ditentukan dalam sidang Parlimen yang sepatutnya diadakan pada 9 Mac ini.
Sekiranya Muhyiddin gagal menarik sokongan melebihi 112 Ahli Parlimen terhadapnya sehingga 9 Mac ini, pilihan yang ada baginya ialah menangguhkan dahulu sidang Parlimen itu.
Oleh kerana sidang Parlimen terakhir diadakan ialah pada 5 Disember 2019 lalu, Muhyiddin hanya ada tempoh untuk menangguhkannya sehingga 5 Jun iaitu selama enam bulan daripada kali terakhir Parlimen bersidang.
Mahu tidak mahu, dalam tempoh sebelum Jun akan datang, melalui kuasa dan kedudukannya sebagai Perdana Menteri, Muhyiddin mesti berusaha sedaya upaya menambah sokongan Ahli Parlimen terhadapnya, tidak kira sama ada melalui tawaran jawatan, kedudukan, projek atau habuan wang tunai barang dua tiga beg.
Sebaik saja cukup sokongan terhadapnya, itulah masa yang terbaik untuk Muhyiddin memanggil sidang Parlimen bagi mengesahkan kedudukannya sebagai Perdana Menteri dan PN sebagai kerajaan.
Jika gagal juga, kedudukan Muhyiddin sebagai Perdana Menteri akan berakhir melalui usul undi tidak percaya yang akan dibawa oleh PH serta pasti disokong oleh Tun Mahathir Mohamad dan beberapa kelompok Ahli Parlimen lain yang tidak setuju dengan pengkhianatan yang dilakukan oleh Presiden Bersatu itu.
Kalau Muhyiddin gagal mempertahankan jawatannya dalam sidang Parlimen yang mesti diadakan selewat-lewatnya Jun nanti, bukan saja beliau akan menjadi Perdana Menteri paling singkat memegang jawatan, bahkan PN juga akan menjadi kerajaan paling pendek dalam sejarah negara ini.
Kerapuhan lain yang tidak mustahil menyebabkan PN boleh berkecai ialah apabila lantikan menteri-menteri kabinet dilakukan oleh Muhyiddin.
Sebagaimana yang kita sedia maklum, selain UMNO yang merupakan blok terbesar dengan 38 Ahli Parlimen yang sudah pasti akan menuntut jumlah menteri terbanyak, Pas yang mempunyai 18 kerusi Parlimen juga tentu tidak akan berserah atau redha begitu saja dalam soal jawatan kabinet ini.
Perlantikan itu nanti boleh saja membuatkan ada yang berkecil hati dan tidak puas hati, apabila jika mereka itu berjawatan lebih kanan dalam parti.
Selain jawatan menteri, jawatan yang turut dituntut oleh UMNO ialah Timbalan Perdana Menteri.
Soalnya, siapakah Timbalan Perdana Menteri yang akan dilantik oleh Muhyiddin?
Adakah beliau akan melantik pemimpin-pemimpin yang ada jawatan kanan dalam UMNO atau akan melantik Hishammuddin Hussein atau Khairy Jamaluddin yang tidak berada dalam hireaki parti?
Oleh kerana pemimpin-pemimpin UMNO adalah ibarat harimau lapar sejak kehilangan kuasa pada Mei 2018 lalu, mereka kini dalam kedudukan begitu pelahap kepada jawatan dan sesiapa juga yang dilantik sebagai menteri atau Timbalan Perdana Menteri, pihak yang tidak puas hati sentiasa ada alasan untuk melalak dan memberontak.
Akhirnya, perebutan jawatan dan dengki sesama sendiri itu tidak mustahil membuatkan Muhyiddin sendiri terpelanting daripada jawatannya.
Dalam Bersatu pula terbahagia kepada tiga kumpulan – Ahli Parlimen asal Bersatu, Ahli Parlimen UMNO yang melompat menyertai Bersatu seramai 13 orang dan kumpulan Azmin Ali yang baru-baru ini mengumumkan menyertai Bersatu berjumlah 10 orang.
Dalam ketiga-tiga kumpulan itu terdapat di antaranya bekas-bekas menteri dan mereka yang masih bernafsu besar untuk kembali semula sebagai menteri.
Untuk melantik semua bekas menteri daripada ketiga-tiga kumpulan itu sebagai menteri memang ternampak mustahil kerana jawatannya begitu terhad, selain perlu berbahagi dengan UMNO, Pas dan GPS di Sarawak.
Jika ada yang tercicir daripada dilantik sebagai menteri, apabila pernah menjadi menteri di zaman PH atau mereka yang berasa telah memainkan peranan penting menaikkan Muhyiddin sebagai Perdana Menteri, kemungkinan untuk mereka berasa kecil hati dan kembali menyokong PH atau Tun Mahathir adalah besar sekali.
Apalagi jika dengan beralihnya sokongan itu boleh menyebabkan PN tumbang dan mereka pula ditawarkan jawatan menteri oleh PH atau Tun Mahathir.
Yang pasti, bulan-bulan mendatang ini bukan saja menyaksikan kerapuhan kerajaan PH dan kedudukan Muhyiddin bila-bila masa saja boleh tumbang, tetapi juga menjadi tontotan kita semua di mana ada Ahli Parlimen menjadi bahan tawar-menawar umpama harga daging di pasar menjelang musim perayaan.
(ShahbudinHusin 03/03/2020)

0

0

votes
Article Rating
Kongsikan artikel ini


KENAPA PARLIMEN DITANGGUH SAMPAI 70 HARI? ADAKAH INI BUKTI MUHYIDDIN MASIH TAK CUKUP MAJORITI?

Sidang Parlimen yang dijadualkan berlangsung pada 9 Mac ini telah sah ditangguhkan kepada 18 Mei depan.
Speaker Parlimen, Mohamad Ariff Md Yusof berkata, beliau telah menerima surat makluman berkenaan tarikh baru untuk sidang ketiga Parlimen ke-14 daripada Perdana Menteri, Muhyiddin Yassin semalam.
Sehubungan itu, tegas beliau, tiada sidang Parlimen pada 9 Mac ini dan tarikh baru Istiadat Pembukaan Parlimen ialah pada 18 Mei 2020.
Dengan sidang Parlimen sepatutnya diadakan pada 9 Mac, tetapi ditangguhkan kepada 18 Mei, bermakna penangguhannya adalah selama 70 hari atau lebih dua bulan lamanya.
Meskipun menangguhkan sidang Parlimen boleh difahami keperluannya kerana kerajaan baru bertukar daripada PH kepada PN, tetapi persoalannya mengapa sampai 70 hari ia ditangguhkan?
Tidakkah tempoh 70 hari itu terlalu lama?
Kenapa tidak ditangguhkan hanya selama dua minggu, sebulan atau lima minggu misalnya?
Sepertimana yang kita sedia makluman, kedudukan PN di Parlimen melalui rampasan kuasa menumbangkan PH yang diterajui Muhyiddin baru-baru ini masih lagi kabur majoritinya.
Sementara PH bertegas menunjukkan sokongan sebanyak 114 Ahli Parlimen yang mereka miliki atau mungkin sudah berkurangan kepada 112 daripada 222 jumlah keseluruhan Ahli Parlimen, Muhyiddin sehingga ini masih belum berani menunjukkan sokongan yang ada di belakangnya.
Lantaran itu, sidang Parlimen pada 9 Mac ini adalah penting untuk Muhyiddin membukti atau mengesahkan kelebihan sokongan yang dimilikinya.
PH bersama Tun Mahathir Mohamad dengan tegas mengesahkan akan membawa usul undi tidak percaya terhadap Muhyiddin dalam sidang Parlimen itu nanti.
Tetapi, kini sidang Parlimen 9 Mac ini sudah ditangguhkan kepada 18 Mei atas arahan Muhyiddin selaku Perdana Menteri.
Adakah penangguhan selama 70 hari ini membuktikan Muhyiddin benar-benar tidak cukup sokongan ketika ini, lalu beliau memerlukan lebih banyak masa untuk menambah sokongan terhadapnya?
Sepatutnya, Muhyiddin tidak terlalu lama menangguhkan sidang Parlimen jika benar beliau sudah ada sokongan melebihi 112 Ahli Parlimen.
Ini kerana, kerajaan yang dipimpinnya perlu diperlihatkan stabil di mata rakyat demi untuk meneruskan pentadbiran dan program-program pembangunan untuk rakyat.
Lagi cepat sidang Parlimen diadakan dan seterusnya dapat mengatasi usul undi tidak percaya terhadapnya yang bakal dibawa PH adalah lebih baik lagi dari segi imejnya di mata rakyat.
Malah, Muhyiddin akan lebih terpuji jika berani mengadakan sidang Parlimen khas tergempar hanya untuk mengusulkan undi percaya kepadanya, sekaligus untuk mengesahkan kedudukannya sebagai Perdana Menteri.
Malangnya, penangguhan yang terlalu lama itu membuatkan Muhyiddin dan PN terus dibayangi persepsi buruk seolah-olah beliau tidak cukup majoriti serta takut untuk berhadapan dengan usul undi tidak percaya di Parlimen.
Dalam tempoh 70 hari akan datang juga bermakna ruang sangat terbuka untuk PH dan Tun Mahathir mengadakan ceramah dan program penerangan ke seluruh negara bagi menghentam Muhyiddin yang disifatkan mereka sebagai pengkhianat melakukan rampasan kuasa bersama PN.
Akhirnya, akibat penangguhan itu yang disusuli dengan program politik setiap malam, bukan saja negara terus tidak stabil, bahkan Muhyiddin sendiri pasti akan lebih teruk dihentam daripada pelbagai sudut, terutamanya oleh Tun Mahathir yang kini ibarat “seekor harimau luka”.
Dalam keadaan itu, bolehkah Muhyiddin dalam tempoh 70 hari akan datang menambah lagi sokongan terhadapnya atau sokongan terhadapnya berpotensi lagi berkurangan?
(ShahbudinHusin 04/03/2020)

0

0

votes
Article Rating
Kongsikan artikel ini


UMNO TERSINGGUNG DENGAN MUHYIDDIN, BERKERAS TETAP MAHU ZAHID HAMIDI SEBAGAI TPM

Sama ada disengajakan atau tidak, perutusan Muhyiddin Yassin yang menyebut hanya mahu melantik mereka yang bersih, berkaliber dan berintergiti sebagai anggota jemaah menterinya telah membuatkan UMNO mula tersinggung dan berkecil hati.
UMNO melihat kenyataan Muhyiddin itu sebagai isyarat beliau hampir pasti akan mengenepikan Presiden UMNO, Zahid Hamidi yang sedang berdepan perbicaraan di mahkamah dalam barisan kabinet yang bakal dilantiknya.
Hakikatnya, UMNO dengan sumbangan sebanyak 41 kerusi Parlimen untuk menyokong Muhyiddin melakukan rampasan kuasa menumbangkan PH, bukan saja mahukan Zahid Hamidi dilantik sebagai menteri, bahkan untuk menduduki kerusi TPM.
Beberapa sumber yang rapat dengan PWTC memberitahu, UMNO tidak ragu-ragu mengatakan Zahid Hamidi perlu diberikan jawatan TPM atas kapasitinya sebagai Presiden UMNO.
Mereka berhujah bahawa UMNO berpegang kepada prinsip seseorang itu tidak bersalah selagi tidak dibuktikan bersalah serta mahu Muhyiddin yang kini bersama dalam Perikatan Nasional turut berpegang kepada prinsip yang sama.
Jika Muhyiddin mengenepikan Zahid Hamidi, beliau dilihat bukan saja tidak berpegang kepada prinsip itu, malah menunjukkan sikap setujunya terhadap Tun Mahathir Mohamad yang sebelum ini telah mengenakan pendakwan ternadap Presiden UMNO itu.
Dalam hal ini, kata sumber itu, apakah Muhyiddin tidak meyakini kata-kata Zahid Hamidi yang bertegas mengatakan pendakwaan terhadapnya adalah palsu, bersifat politik dan terpilih atau beliau secara diam bersetuju dengan tindakan Tun Mahathir?
Lantaran itu, meski tersinggung, UMNO dilaporkan tidak berputus asa untuk terus memberi tekanan kepada Muhyiddin agar akhirnya akur untuk memberikan jawatan nombor dua dalam kerajaan kepada Zahid Hamidi.
Bagi tujuan itu, Zahid Hamidi bersama Presiden Pas, Hadi Awang telah mengadakan pertemuan di rumah Setiausaha Agung UMNO, Annuar Musa malam tadi.
Pertemuan itu yang turut disertai Setiausaha Agung Pas, Takiyuddin Hassan, Bendahari BN, Tengku Adnan Tengku Mansor serta beberapa yang lain itu adalah dipercayai untuk membincangkan kedudukan kabinet Perikatan Nasional serta memohon sokongan Pas berhubung kewajaran Zahid Hamidi diletakkan sebagai TPM.
Berdasarkan kenyataan Hadi Awang dua hari lalu yang mengatakan PH juga pernah menggugurkan kes Lim Guan Eng selepas dilantik sebagai Menteri Kewangan oleh Tun Mahathir, parti itu bukan saja setuju Zahid Hamidi dilantik sebagai TPM, malah seperti memberi bayangan perlunya Muhyiddin melalui arahan kepada Peguam Negara yang bakal dilantiknya menggantikan Tommy Thomas selepas ini agar bertindak serupa menggugurkan kes terhadap Zahid Hamidi.
Dalam kes pembentukan kabinet, selain bertegas mahu Zahid Hamidi diberi jawatan TPM, UMNO juga dilaporkan ingin suara dan cadangan mereka diambil kira dalam perlantikan menteri daripada parti itu oleh Muhyiddin.
UMNO sama sekali tidak mahu Muhyiddin bertindak seperti Tun Mahathir ketika mengetuai PH yang melantik sesuka hati menteri-menteri daripada PKR dan membelakangkan cadangan nama yang diberikan oleh parti pimpinan Anwar Ibrahim.
Jika itu berlaku, Muhyiddin bukan saja dianggap telah melukakan hati UMNO, malah mungkin berdepan tindakbalas daripada UMNO dan Pas yang memang sebelumnya telah bergabung dalam Muafakat Nasional yang memiliki 59 kerusi Parlimen dalam Perikatan Nasional.
Bagi UMNO, wakil parti itu yang mahu dilantik sebagai menteri oleh Muhyiddin mesti datang daripada cadangan Zahid Hamidi selaku Presiden UMNO sahaja dan bukan daripada pihak-pihak lain.
Akhrinya, apakah Muhyiddin berani mengenepikan Zahid Hamidi dan cadangan nama yang bakal dibawa oleh Presiden UMNO itu atau beliau terpaksa akur kerana kedudukannya yang masih tidak menentu?
(ShahbudinHusin 04/03/2020)

0

0

votes
Article Rating
Kongsikan artikel ini


BERBANDING ZAHID HAMIDI, MUHYIDDIN LEBIH CENDERUNG LANTIK AZMIN ATAU HISHAMMUDDIN SEBAGAI TPM

Kalau bukan Zahid Hamidi, siapakah sebenarnya yang lebih diingini oleh Muhyiddin Yassin untuk dilantiknya sebagai TPM?
Beberapa pihak yang dekat dengan Perdana Menteri pintu belakang itu mengakui, Zahid Hamidi bukanlah pilihan utama Muhyiddin berikutan Presiden UMNO itu sedang berdepan perbicaraan kes rasuah dan pecah amanahnya di mahkamah.
Kata mereka, pilihan teratas Muhyiddin untuk mengisi jawatan TPM ketika ini ialah Azmin Ali, bekas Timbalan Presiden PKR yang kini telah menyertai Bersatu.
Muhyiddin dikatakan lebih cenderung memilih Azmin mengisi jawatan nombor dua dalam kerajaan itu kerana berasakan bekas Menteri Hal Ehwal Ekonomi itu telah memainkan peranan besar menjadikannya Perdana Menteri.
Tanpa gerakan yang dilakukan oleh Azmin, Muhyiddin percaya beliau tidak mungkin mampu muncul secara tiba-tiba mengenepikan Tun Mahathir dan seterusnya berada di puncak kuasa.
Oleh yang demikian, sebagai membalas budi Azmin itu, melantiknya sebagai TPM dianggap sesuatu yang wajar dan munasabah bagi Muhyiddin, walaupun kelompok bekas pemimpin PKR yang mampu dibawanya untuk menyokong Perikatan Nasional atau PN hanya 10 orang Ahli Parlimen saja berbanding UMNO/BN sebanyak 41.
Meskipun melantik Azmin memungkinkan beliau berdepan risiko pertikaian rakyat terhadap kepimpinannya berikutan bekas Timbalan Presiden PKR itu terkait secara langsung dengan kes “video Haziq” yang masih menjadi bualan ramai, Muhyiddin dikatakan berpendapat, perkara itu masih boleh ditanganinya berbanding kes Zahid Hamidi yang sudah pun dibawa ke mahkamah.
Walaupun demikian, melantik Azmin yang merupakan pemimpin daripada Bersatu sepertinya juga sebagai TPM akan menjadikan pemimpin nombor satu dan dua dalam kerajaan datang daripada parti yang sama serta seolah-olah terang-terang mengenepikan UMNO yang mempunyai jumlah Ahli Parlimen paling ramai dalam PN.
Dalam hal ini, mahu tidak mahu, Muhyiddin akan dilihat sebagai seorang yang tamak serta tidak menghargai kedudukan UMNO dalam kerajaan yang diterajuinya.
Untuk itu, jika bukan Azmin, pilihan kedua yang lebih cenderung diambil oleh Muhyiddin mengisi jawatan TPM ialah Hishammuddin Hussein.
Lagi pula, kumpulan 13 bekas Ahli Parlimen UMNO yang melompat menyertai Bersatu difahamkan memang melobi agar bekas Naib Presiden UMNO itu dilantik sebagai TPM.
Sebagaimana bukan rahsia lagi, kemasukan 13 Ahli Parlimen tersebut ke dalam Bersatu sebelum ini, selain pembubaran UMNO Sabah, juga untuk menyertai Bersatu, ia difahamkan adalah melalui peranan belakang tabir yang dimainkan oleh Hishammuddin.
Dengan itu, melalui sedikit sebanyak jasanya kepada Bersatu itu, di samping tiada kes mahkamah yang dihadapinya, Muhyiddin dikatakan lebih cenderung melantik Hishammuddin berbanding Zahid Hamidi.
Cuma, masalah Hishammuddin ialah beliau bukan daripada hireaki UMNO serta merupakan pemimpin Johor juga seperti Muhyiddin dan perlantikannya sebagai TPM sudah pasti akan membuatkan Zahid Hamidi lebih tidak senang hati dibuatnya.
UMNO sendiri akan merasakan perlantikan Hishammuddin itu akan menampakkan Muhyiddin tidak menghormati kedudukan Zahid Hamidi dan seperti dalam masa yang sama menyediakan laluan untuk “membunuh” karier Presiden UMNO itu dalam pemilihan tahun 2021 akan datang.
Akhirnya, siapakah pilihan Muhyiddin untuk berganding dengannya mentadbir negara ini?
Kalau bukan Zahid Hamidi, Azmin atau Hishammuddin, apakah calon neutral lain dan yang di luar radar kita semua bakal jadi pertimbangan Muhyiddin?
(ShahbudinHusin 05/03/2020)

0

0

votes
Article Rating
Kongsikan artikel ini


SEMUA INI SALAH MUHYIDDIN…..

Selepas hilang jawatan Menteri Besar di Johor, Bersatu kini terus dirundung malang di negeri Melaka dan Selangor.
Di Melaka, berikutan ketamakan menagih jawatan ketua kerajaan negeri, dua Adun Bersatu akhirnya diketepikan daripada Perikatan Nasional atau PN yang mana Ketua Menteri baru dijangka akan mengangkat sumpah esok.
Dengan itu, wakil Bersatu yang sebelum ini berada dalam kerajaan negeri, kini dengan sendirinya teralih kedududukannya di barisan pembangkang.
Tiada lagi jawatan Exco dalam kerajaan negeri Melaka untuk Adun Bersatu selepas ini.
Tidak lama selepas kejadian di Melaka, PH Selangor pula mengenepikan Bersatu daripada pentadbiran kerajaan negeri itu.
Susulan pembentuan kerajaan PN di pusat, penyingkiran wakil-wakil Bersatu di Selangor adalah melibatkan semua jawatan di peringkat kerajaan negeri termasuk Exco, ketua kampung, pihak berkuasa tempatan dan syarikat-syarikat berkaitan kerajaan (GLC) negeri itu.
Selain itu, peruntukan pembangunan kepada Adun Bersatu, termasuk untuk Azmin Ali dan Hilman Idham juga turut dibekukan oleh Menteri Besar Selangor.
Sebelum itu di Johor, berikutan keghairahan Muhyiddin Yassin untuk mendapatkan sokongan daripada UMNO, beliau telah mengarahkan Adun Bersatu di negeri itu keluar daripada PH.
Berikutannya, kerajaan PH tumbang di negeri itu dan diambil alih oleh PN yang kemudiannya Adun Benut daripada UMNO, Hasni Mohamad telah mengangkat sumpah sebagai Menteri Besar Johor yang baru.
Dalam erti kata lain, dalam kes Johor ini Muhyiddin ibarat menggadaikan kuasa Bersatu di negeri itu kepada UMNO demi mencapai cita-citanya menjadi Perdana Menteri.
Bermakna, sehingga ini selain hilang jawatan Menteri Besar di Johor, Bersatu turut disingkirkan dalam kerajaan negeri Melaka dan Selangor.
Dua negeri lain yang berpotensi untuk Bersatu turut hilang kuasa selepas ini ialah di Perak dan juga di Kedah.
Siapa yang rugi akhirnya?
Dan siapakah penyebabnya?
Jawapan kepada dua persoalan di atas yang boleh diumpamakan seperti malang bertimpa-timpa kepada Bersatu itu tidak lain adalah kerana kerakusan Muhyiddin untuk menjadi Perdana Menteri sehingga tanpa berfikir panjang, telah membawa keluar parti itu daripada PH.
Walaupun memang impiannya untuk melangkau menjadi Perdana Menteri tercapai akhirnya, tetapi ada jadi kepada parti yang beliau sendiri menjadi presidennya?
Selain hilang kuasa di banyak negeri dan berbalah dengan Tun Mahathir Mohamad selaku Pengerusi Bersatu, parti itu kini juga seperti terbelah dua tanpa haluan yang pasti.
Untuk PRU akan datang, dalam keadaan Bersatu yang caca marba seperti sekarang ini, apakah Muhyiddin dapat memberi jaminan parti itu akan terus mendapat sokongan pengundi?
Lebih daripada itu, bersama Tun Mahathir yang menggelarnya sebagai pengkhianat, pengundi-pengundi yang memenangkan PH dalam PRU14 lalu juga turut memanggilnya dengan gelaran yang sama.
Sebagai anak ulama yang agak dikenali ramai di Muar, tidak malukah Muhyiddin dengan gelaran yang diterimanya sekarang ini?
(ShahbudinHusin 05/03/2020)

0

0

votes
Article Rating
Kongsikan artikel ini


PN ADALAH KERAJAAN TANPA IDENTITI, TANPA MANIFESTO DAN TANPA PERJUANGAN

Perikatan Nasional – itulah khabarnya nama gabungan yang memerintah kerajaan sekarang ini.
Nama baru ini merupakan perubahan daripada Pakatan Nasional, nama yang digunakan sebelum ini.
Pakatan Nasional atau PN adalah nama ciplakan hasil cantuman Pakatan Harapan dan Muafakat Nasional.
Oleh kerana nama Pakatan Nasional itu terlalu “direct” hasil cantuman Pakatan Harapan dengan Muafakat Nasional, maka ia kemudian ditukar kepada Perikatan Nasional.
Begitu pun, harus diakui munculnya nama tersebut adalah terlalu baru dan barangkali seiring dengan sempurnanya pengkhianatan yang berjaya meletakkan Muhyiddin Yassin sebagai Perdana Menteri.
Walaupun demikian, Perikatan Nasional belum lagi merupakan sebuah gabungan yang sah dan berdaftar sebagaimana Pakatan Harapan atau Barisan Nasional misalnya.
Perikatan Nasional hanya merupakan nama sebutan yang dijaja yang menggabungkan kelompok Muhyiddin daripada Bersatu, puak Azmin Ali daripada PKR, UMNO, Pas dan juga GPS di Sarawak.
Tetapi, ia hanya ada pada nama saja. Selain masih tidak berdaftar, PN juga tidak ada carta organisasi, tiada struktur, tiada hala tuju perjuangan dan tiada manifesto untuk dinilai oleh rakyat.
PN juga tidak pernah dipilih rakyat melalui undi atau pilihanraya untuk menjadi kerajaan.
Siapa jadi Pengerusi, Timbalan Pengerusi dan Setiausaha Agung pun belum ada susunannya.
Dan kerana itu, siapa yang bertanggungjawab dalam PN ini tidak diketahui dengan jelas orangnya.
Pendek kata, segala-gala tentang identiti PN ini adalah kabur, mungkin sekabur “video Haziq” di mata pihak polis dan Jabatan Peguam Negara.
Begitulah kedudukan PN ini sebenarnya, tetapi ia tetap merupakan sebuah kerajaan buat waktu ini.
Disebabnya ketiadaan banyak perkara itu, PN ini adalah sebuah gabungan kerajaan yang merbahaya kepada rakyat kerana siapa yang bertanggungjawab dan apa yang mahu dilakukannya langsung tidak jelas kepada kita semua.
Kalaulah PN tidak melakukan apa-apa sekali pun, tiada siapa boleh marah kerana tiada dokumen atau apa-apa bukti yang pernah mereka tunjukkan sebelum ini tentang apa yang mahu mereka lakukan untuk rakyat negara ini.
Oleh kerana perjuangan dan manifesto PN adalah kosong, tiada apa-apa yang rakyat boleh harapkan sebenarnya daripada gabungan kerajaan ini, walaupun tugas kerajaan adalah sebagai payung kepada rakyat.
Asas yang menjadikan semua pihak menggbungkan diri dalam PN ini pun, jika diperhati, tidak lebih semata-mata untuk mengejar jawatan, kedudukan serta menyelamatkan diri daripada pendakwaan yang sedang berjalan di mahkamah.
Maka, apakah rakyat mahu membiarkan PN ini menjadi kerajaan dalam tempoh yang lama?
Kecualilah, jika rakyat memang tidak mengharapkan apa-apa daripada kerajaan dan boleh hidup sendiri tanpa bantuan, malah seronok melihat muka-muka pengkhianat ini muncul di kaca tv setiap hari berlagak seperti pemimpin yang berkaliber dan ada visi, barangkali bolehlah PN ini dipertahankan mentadbir negara ini sekurang-kurangnya sehingga PRU15 akan datang.
Kalau tidak, menjelang sidang Parlimen pada 18 Mei depan pun tentunya sudah terlalu lama memberi peluang “petualang-petualang” ini memegang kuasa di bumi bertuah Malaysia ini.
(ShahbudinHusin 06/03/2020)

0

0

votes
Article Rating
Kongsikan artikel ini


RUNDINGAN UMNO DENGAN MUHYIDDIN TIADA KEPASTIAN, ZAHID HAMIDI SUKAR JADI TPM

Harapan UMNO untuk melihat Presiden parti itu, Zahid Hamidi dilantik sebagai TPM mungkin tidak kesampaian.
Beberapa siri rundingan antara UMNO dengan Muhyiddin Yassin bagi pembahagian jawatan untuk parti itu dilaporkan masih lagi tiada keputusan yang pasti.
Ketidakpastian itu bukan saja berkaitan jawatan TPM untuk Zahid Hamidi, bahkan juga jawatan menteri-menteri tertentu untuk UMNO.
Sebagai pemegang blok terbesar Ahli Parlimen dalam Perikatan Nasional atau PN, UMNO telah menyuarakan pandangan agar selain kerusi TPM, kementerian-kementerian kanan seperti Kewangan, Pendidikan, MITI dan lain-lainnya juga diserahkan kepada wakil daripada parti itu.
Bagaimanapun, Muhyiddin dilaporkan menolak pandangan itu dengan mengatakan adalah hak beliau sebagai Perdana Menteri menentukannya.
Muhyiddin dikatakan hanya mahu UMNO menyenaraikan nama-nama pemimpinnya yang difikirkan layak untuk dilantik sebagai menteri saja, tetapi penentuan kementerian adalah hak beliau untuk membuat keputusan.
Lantaran sikap Muhyiddin itulah Zahid Hamidi dikatakan seperti sudah tawar hati dengan semalam mengeluarkan kenyataan bahawa UMNO tidak pernah melobi untuk jawatan TPM.
Hakikatnya, memandangkan UMNO adalah kumpulan terbesar Ahli Parlimen dan Zahid Hamidi pula berjawatan Presiden, sepatutnya Muhyiddin tidak perlu beralasan lagi daripada menyerahkan jawatan nombor dua dalam kerajaan kepada Ahli Parlimen Bagan Datuk itu.
Kekangan utama Muhyiddin untuk melantik Zahid Hamidi, bukan saja sebagai TPM, bahkan juga sebagai menteri, adalah kerana perbicaraan kes mahkamahnya sedang berjalan ketika ini.
Walaupun duluan sudah ada di mana Tun Mahathir pernah melantik Lim Guan Eng sebagai Menteri Kewangan dan kemudian kes mahkamah beliau yang sedang dibicarakan digugurkan, Muhyiddin sebaliknya dilaporkan tiada keberanian untuk menuruti jejak langkah itu.
Kebimbangan Muhyiddin ialah jika beliau menuruti langkah Tun Mahathir dengan melantik Zahid Hamidi yang dianggapnya tidak cukup bersih sebagai anggota kabinetnya lantaran kesnya sedang dibicarakan, bukan saja serangan terhadapnya akan berlipat kali ganda, malah kes-kes lama yang pernah dikaitkan dengannya seperti Bestarinet dan pengambilan tanah ketika beliau menjadi Menteri Besar Johor dahulu akan turut diungkit semula.
Dalam keadaan kesihatannya yang tidak begitu mengizinkan, di samping perpecahan dalam Bersatu serta tekanan daripada PH dan Tun Mahathir selepas ini, Muhyiddin mungkin tidak cukup kekuatan untuk berhadapan semua cabaran itu.
Dikatakan, kecenderungan Muhyiddin lebih untuk menyerahkan jawatan TPM kepada Hishammuddin Hussein, walaupun anak Hussein Onn itu tiada jawatan dalam parti di peringkat pusat dan sama-sama berasal dari Johor.
Yang penting bagi Muhyiddin, melantik Hishammuddin membuatkannya kurang tertekan menguruskan kerajaan.
Untuk itu, beberapa pelobi UMNO yang dikenali sebagai “orang Muhyiddin” telah mengunjungi Zahid Hamidi dengan memintanya mengendurkan tekanan untuk mendapatkan jawatan TPM, sebaliknya memberi laluan kepada Hishammuddin untuk memegang jawatan nombor dua itu.
Pelobi-pelobi yang berjawatan di peringkat UMNO bahagian itu berpendapat hanya dengan Zahid Hamidi sedia memberi laluan secara sukarela kepada Hishammuddin saja akan memudahkan Muhyiddin melantik barisan kabinetnya dalam waktu terdekat ini.
Bagaimanapun, Zahid Hamidi dikatakan tidak memberi kata putus kepada tekanan pelobi-pelobi yang mengunjunginya itu dengan alasan soal kedudukan kabinet bukan boleh diputuskan olehnya secara sendirian, sebaliknya ia merupakan urusan UMNO secara kolektif.
Yang pasti, dengan kelewatan melantik kabinet sudah berlanjutan hampir seminggu dan pelobi-pelobi sudah dihantar untuk memujuk Zahid Hamidi, gambaran jelasnya ialah Muhyiddin sedaya upaya tidak mahu bergandingan dengan Presiden UMNO itu dalam menguruskan kerajaan pintu belakang yang sedang dipimpinnya.
Kecuali jika Muhyiddin benar-benar sudah tiada pilihan dan tidak mampu lagi untuk melawan, barangkali ketika itu barulah ada peluang Zahid Hamidi menduduki semula kerusi TPM, jawatan yang pernah disandangnya sebelum BN tumbang pada PRU14 lalu.
(ShahbudinHusin 07/03/2020)

0

0

votes
Article Rating
Kongsikan artikel ini


MASIH INGATKAH MUHYIDDIN PADA NASIHAT DAN PENGORBANAN ANWAR?

Ada tiga peristiwa yang rakyat tidak tahu dan peristiwa-peristiwa ini tidak pernah diceritakan oleh Anwar Ibrahim kepada ahli ahli KEADILAN sendiri. Sudah tiba masanya saya merasakan rakyat perlu tahu supaya mereka boleh membuat perbandingan mengenai prinsip perjuangan dan pengorbanan yang diambil antara kedua-dua tokoh ini.
Peristiwa

Pertama
Menjelang Pilihanraya Umum ke-14 (PRU14) pemimpin-pemimpin Pakatan Harapan (PH) kerap membuat perbincangan mengenai siapakah yang akan diketengahkan sebagai calon Perdana Menteri ke-7. Oleh kerana ketika itu Anwar Ibrahim masih di dalam penjara manakala Tun Mahathir pula sudah agak lanjut usianya maka Muhyiddin Yassin merasai dirinya layak dicalonkan. Di sinilah bermulanya episod kerjasama di antara Muhyiddin Yassin dengan Azmin Ali.
Muhyiddin telah menemui Anwar di mahkamah untuk mendapatkan persetujuan beliau. Janji Muhyiddin kepada Anwar, beliau akan menjadi Perdana Menteri (PM) untuk tempoh dua tahun saja dan kemudian akan menyerahkan jawatan PM kepada Anwar sebaik selepas Anwar mendapat pengampunan dan kembali semula ke Parlimen.
Anwar dengan berlapang dada bersetuju dan menyokong cadangan Muhyiddin. Anwar seterusnya meminta Muhyiddin membawa cadangan tersebut dan berbincang dalam mesyuarat Majlis Presiden Pakatan Harapan. Lim Kit Siang juga difahamkan pernah mengusulkan nama Muhyiddin sebagai Perdana Menteri ke- 7 sementara menunggu Anwar dibebaskan dari penjara.
Bagaimanapun, sebelum cadangan ini dibawa ke Majlis Presiden PH, Muhyiddin terlebih dahulu membentangnya dalam satu mesyuarat Majlis Tertinggi Bersatu. Di situ, Muhyiddin turut memberitahu mesyuarat tersebut bahawa Azmin Ali akan dilantik sebagai Timbalan Perdana Menteri jika PH berjaya membentuk kerajaan dalam PRU14.
Namun malangnya cadangan Muhyiddin itu tidak mendapat restu dan sokongan majoriti ahli MKT Bersatu lantas perdebatan hangat telah berlaku di antara penyokong Tun Mahathir dengan Muhyiddin. Pertikaman lidah turut berlaku di antara Setiausaha Politik Tun Mahathir iaitu Muhammad Zahid Mat Arip dengan Muhyiddin sehingga Tun Mahathir terpaksa mencelah.
Tun Mahathir meminta supaya mesyuarat tidak lagi membincangkan akan isu siapa yang harus menjadi Perdana Menteri dan Timbalan Perdana Menteri kerana apabila tiba masanya beliau (TDM) dan Tun Daim akan berbincang dengan Anwar sendiri.
Perancangan awal Muhyiddin-Azmin inilah antara punca utama mengapa Azmin menolak cadangan Majlis Presiden PH kemudiannya apabila Majlis Presiden PH telah menamakan Tun Mahathir sebagai calon Perdana Menteri ke-7. Di khabarkan Azmin dengan marah dan muka merah bertindak meninggalkan dewan mesyuarat.
Justeru tindakan Azmin yang diketahui ramai sekarang iaitu meninggalkan Tun Mahathir dan menyokong Muhyiddin bukanlah sesuatu yang mengejutkan.
Peristiwa

Kedua
Peristiwa ini berlaku selepas Pakatan Harapan memenangi PRU14. Sebaik sahaja SPR mengumumkan kemenangan Pakatan Harapan, Tun Mahathir terus bertanya kepada Muhyiddin jawatan apakah yang beliau mahu.
Muhyiddin ketika itu meminta jawatan Menteri Kewangan diberi kepadanya atas alasan beliau adalah seorang bekas Timbalan Perdana Menteri dan pernah berkhidmat di Kementerian Kewangan. Tun Mahathir bersetuju dengan permintaan Muhyiddin itu.
Setelah mendengar persetujuan dan janji Tun Mahathir itu, Muhyiddin dengan penuh yakin pulang ke Johor Bahru untuk menyembah nama calon Menteri Besar Johor kepada Baginda Sultan.
Sekembalinya Muhyiddin ke Kuala Lumpur beliau mendapat tahu bahawa jawatan Menteri Kewangan telah diberikan Tun Mahathir kepada Lim Guan Eng manakala beliau pula diberikan jawatan sebagai Menteri Dalam Negeri.
Muhyiddin bergegas bersemuka dengan Tun Mahathir lalu menagih janji Tun Mahathir padanya. Tun Mahathir menerangkan kepada Muhyiddin bahawa DAP telah meminta jawatan Timbalan Perdana Menteri-2 namun setelah perbincangan dan sebagai tindakan tolak ansur Tun Mahathir telah berjanji untuk melantik Lim Guan Eng sebagai Menteri Kewangan.
Dengan perasaan amat kecewa dan marah dengan alasan yang diberikan Tun Mahathir, Muhyiddin lantas memberitahu kepada Anwar Ibrahim bahawa beliau akan meletakkan jawatannya.
Anwar dengan tekun dan penuh hormat meminta agar Muhyiddin bersabar kerana kejayaan Pakatan Harapan menumbangkan Barisan Nasional pada PRU14 adalah lebih besar ertinya dari sebuah jawatan.
Kata Anwar, apa yang berlaku kepada Muhyiddin adalah terlalu kecil berbanding jumlah jawatan dalam kabinet yang diberi kepada KEADILAN walaupun KEADILAN pada selepas PRU itu memiliki kerusi parlimen terbanyak.
Anwar berkali-kali meminta agar Muhyiddin bersabar kerana sukar bagi beliau nanti untuk melantik Muhyiddin sebagai Timbalan Perdana Menteri jika Muhyiddin meletakkan jawatan beliau. Pada ketika itulah Anwar berjanji akan melantik Muhyiddin sebagai TPM apabila Anwar mengambil alih jawatan Perdana Menteri daripada Tun Mahathir dalam tempoh dua tahun seperti yang dijanjikan oleh Tun Mahathir.
Peristiwa

Ketiga
Peristiwa ini berlaku beberapa bulan lalu apabila Tun Mahathir meminta Muhyiddin mengharamkan UMNO. Tindakan mengharamkan UMNO adalah strategi akhir Tun Mahathir bilamana beliau mendapati tidak ramai Ahli Parlimen UMNO menyeberang dan menyertai Bersatu. Matlamat akhir Tun Mahathir ialah untuk membina Parti Bersatu sebagai pengganti UMNO.
Muhyiddin bersetuju dan turut menyokong langkah ini. Fail dan dokumen untuk membatalkan pendaftaran UMNO telah disediakan dan sudah pun berada di atas mejanya. Hal ini pernah diceritakan oleh Presiden UMNO Zahid Hamidi kepada MKT UMNO bagi menghalalkan langkahnya untuk berunding dengan Tun Mahathir.
Apabila rancangan untuk mengharamkan UMNO ini diketahui Anwar, beliau bergegas menemui Muhyiddin dan berhujah menyanggah tindakan itu.
Kata Anwar, UMNO adalah legasi perjuangan Melayu menuntut kemerdekaan yang turut disertai ibu ayah dan keluarga kita semua. Pengharaman UMNO akan menjadi satu tragedi hitam yang akan menyayatkan hati seluruh umat Melayu termasuk Raja-raja Melayu.
Kata Anwar lagi kepada Muhyiddin, jika pengharaman ini berlaku maka Tun Mahathir dan Pakatan Harapan akan dikutuk oleh orang Melayu dan kita semua akan dicatat sebagai pengkhianat bangsa.
Hujah Anwar, UMNO tidak berdosa tetapi yang berdosa ialah pemimpinnya. Sekiranya UMNO diharamkan sudah pasti proses di Mahkamah akan memakan masa dan kerajaan PH tidak mampu menumpukan seluruh perhatian kepada pembinaan semula negara yang hampir muflis. Lebih parah lagi rakyat akan percaya dengan dakyah pembangkang bahawa PH adalah kuda tunggangan DAP. Pakatan Harapan pasti akan kalah pada PRU akan datang.
Alhamdulillah akhirnya Muhyiddin akur dengan hujah Anwar dan UMNO terselamat darpada diharamkan.
Bayangkanlah dimana kedudukan Muhyiddin sekarang jika beliau mengikut nafsu amarah dan meletakkan jawatannya.
Bayangkanlah apa yang akan terjadi kepada seluruh ahli-ahli UMNO sekiranya UMNO berjaya diharamkan?
Yang pasti, tentu sekali pada hari ini tidak akan wujud Perikatan Nasional jika UMNO diharamkan dan sudah tentulah Muhyiddin tidak akan menjadi Perdana Menteri ke-8.
Maka Muhyiddin sewajarnya berterima kasih kepada Anwar kerana keikhlasan Anwar menasihati beliau. Bahkan seluruh Ahli Parlimen dan ahli Umno juga wajar berterima kasih kepada Anwar kerana sosok yang pernah difitnah dan diaibkan oleh pemimpin-pemimpin dan ahli-ahli UMNO inilah yang telah bertindak menyelamatkan UMNO daripada diharamkan.
Maka, tepuk dada tanyalah hati berfikirlah dengan nurani yang tulus untuk menilai pengorbanan sebenar antara Anwar dengan Muhyiddin dan juga pemimpin politik yang lain.
Sesungguhnya Ini adalah satu episod hitam yang benar-benar telah meninggalkan parut yang mendalam dalam sejarah tanah air kita yang tercinta.
“Bijak berpenchak langkah bertukar
Bijak berakal mengawal diri
Adat berhutang kami membayar
Adat berjanji kami tepati”
Datuk Seri Shamsul Iskandar Mohd Akin
Ketua Penerangan PKR.

0

0

votes
Article Rating
Kongsikan artikel ini


ZAHID HAMIDI SEDANG MENGUJI MUHYIDDIN?

Apabila Zahid Hamidi tiba-tiba membuat pengakuan tidak mahu dirinya dipertimbangkan untuk sebarang jawatan dalam pentadbiran kerajaan pintu belakang Muhyiddin Yassin, beberapa persoalan timbul daripada pendirian terbarunya itu.
Lebih-lebih lagi pengakuan itu hanya muncul setelah hampir seminggu Muhyiddin mengangkat sumpah dan hampir seminggu jugalah rundingan UMNO dengan Perdana Menteri telah berjalan berhubung pembentukan kabinet kerajaan.
Dengan itu, banyak persoalan atau keraguan timbul daripada kenyataan Zahid Hamidi itu.
Apakah kenyataan Zahid Hamidi itu menunjukkan beliau sudah gagal berunding dengan Muhyiddin untuk mendapatkan jawatan TPM bagi dirinya?
Jika rundingan gagal dan Zahid Hamidi tidak dilantik sebagai TPM, siapakah calon TPM yang akan dilantik oleh Muhyiddin?
Adakah calon lain daripada UMNO seperti Hishammuddin Hussein atau Mohamad Hassan akan dilantik sebagai TPM?
Ataukah Azmin Ali dan mungkin Hadi Awang bakal mengisi jawatan nombor dua dalam kerajaan itu?
Selain itu, adakah mungkin kenyataan Zahid Hamidi itu suatu “reverse psychology” dan merupakan tekanan halus kepada Muhyiddin untuk tetap memberikannya jawatan dalam kerajaan memandangkan kedudukannya sebagai Presiden UMNO dan pemegang blok terbesar Ahli Parlimen dalam Perikatan Nasional sudah tentu mengundang rasa tidak senang akar umbi parti itu jika beliau diketepikan?
Secara tidak langsung juga, tindakan Zahid Hamidi mengeluarkan kenyataan di saat-saat akhir Muhyiddin mahu membentuk kabinet itu turut merupakan suatu ujian buat Perdana Menteri sama masih menghormati UMNO atau sebaliknya.
Dengan itu, walaupun kenyataan Zahid Hamidi seolah-olah bertujuan memudahkan Muhyiddin menyusun kabinetnya, muslihat di sebaliknya tidak harus diketepikan begitu saja oleh Presiden Bersatu itu.
Ia bukan saja tentang sama ada Zahid Hamidi akan dilantik sebagai TPM atau tidak, tetapi juga berkenaan berapa jawatan menteri akan diperuntukkan kepada UMNO akhirnya.
Dalam itu, berikutan kenyataan Zahid Hamidi tersebut, secara tidak langsung menjadikan Muhyiddin dalam keadaan serba salah, bukan saja untuk melantik TPM, tetapi juga untuk memberikan UMNO jawatan menteri.
Melantik pemimpin lain selain Zahid Hamidi bagi jawatan itu atau memberikan kerusi menteri yang tidak munasabah dengan jumlah 39 Ahli Parlimen yang dimiliknya, ia mungkin akan mengundang tindak balas yang tidak dijangka daripada UMNO sendiri.
Apalagi, jika yang dilantik itu daripada UMNO juga tiada sebarang jawatan dalam hireaki parti atau bukan yang dicadangkan oleh Zahid Hamidi kepada Muhyiddin.
Akhirnya, buat sementara ini atau dalam pengumuman barisan kabinet yang dijangka diumumkan awal minggu depan, tidak mustahil jawatan TPM akan dikosongkan terlebih dahulu, manakala hanya jawatan menteri saja yang akan diisi.
Muhyiddin mungkin memerlukan lebih masa untuk meredakan keadaan kerana kedudukan Zahid Hamidi sebagai Presiden UMNO dan parti itu merupakan pemegang blok terbesar Ahli Parlimen, hakikatnya mengenepikannya lebih mengundang masalah buat Muhyiddin yang tubuh badannya tidak berapa sihat serta kedudukannya sebagai Perdana Menteri sendiri bukanlah atas sokongan yang benar-benar stabil daripada pelbagai blok yang menyokongnya.
(ShahbudinHusin 08/03/2020)

0

0

votes
Article Rating
Kongsikan artikel ini


BERAPA LAMA MUHYIDDIN MAMPU BERTAHAN?

Setelah kira-kira seminggu Muhyiddin Yassin menjadi Perdana Menteri dan serangan daripada PH serta Tun Mahathir Mohamad sudah bermula terhadapnya, pertanyaan paling kerap kedengaran di mana-mana ialah – berapa lamakah beliau mampu mempertahankan kerajaan pintu belakangnya ini?
Tambah buruk lagi, sementara serangan terhadapnya kian dipertingkatkan, tetapi langsung tidak ada sesiapa daripada Perikatan Nasional atau PN yang bangun untuk membelanya?
Baik daripada Bersatu, UMNO, Pas, kem Azmin Ali atau GPS, semuanya seolah-olah melihat saja serangan bertali arus yang sedang ditujukan terhadap Muhyiddin sekarang ini, sama ada ia berkaitan politik atau serangan berbentuk peribadi.
Seolah-olah Muhyiddin sedang bersendirian menghadapi segala cabaran, walhal pada hari beliau diumumkan sebagai Perdana Menteri Sabtu lalu, begitu ramai penyokong dan pengampu berkampung di kediamannya.
Apakah semua mereka mahu menunggu untuk dilantik sebagai menteri terlebih dahulu dan selepas itu baru mahu membela Muhyiddin?
Tetapi, bagaimana dengan mereka yang berangan-angan inginkan kedudukan, namun akhirnya tidak diberikan sebarang jawatan?
Apakah mereka juga nanti akan sama-sama turut menghentam dan membalun Muhyiddin atau mungkin bergabung dengan PH dan Tun Mahathir?
Sementara kedudukan majoriti Muhyiddin di Parlimen masih tidak jelas dan mungkin berubah-ubah, pengumuman barisan kabinet yang akan diumumkan petang ini adalah detik yang ditunggu-tunggu serta dianggap paling mendebarkan.
Yang dilantik sebagai menteri, sudah tentu akan berasa gembira, tetapi yang tidak dilantik, terutamanya yang sudah lama berangan-angan, mereka yang merasakan diri paling layak atau kerana ada kedudukan dalam parti yang disandang, tercicirnya mereka mungkin saja membuatkan ada yang tidak berpuas hati lalu “menghunus senjata” sebagai tanda kecewa.
Lebih-lebih yang mudah berkecil hati ialah mereka yang sebelum ini sudah pun menjadi menteri, bahkan sejak seminggu lalu paling sibuk mengampu dan membodek Perdana Menteri, bahkan menghabiskan banyak masa siang malam dan menonjol-nonjolkan diri di kediaman Muhyiddin di Bukit Damansara.
Tidak kurang yang akan berkecil hati nanti adalah mereka yang mengidamkan jawatan kanan, alih-alih yang tiada pengalaman, tanpa jawatan dalam parti dan mungkin ada video sumbang pula lebih diberikan peranan yang penting dalam kerajaan.
Sekarang ini pun dilaporkan sudah ada beberapa pemimpin yang mula menjauhkan diri lantaran merasakan diri mereka mungkin dipinggirkan, walau sebelumnya penuh yakin termasuk dalam senarai yang akan diberikan jawatan.
Oleh itu, susunan kabinet petang ini adalah detik yang dianggap permulaan kepada kemungkinan berlakunya keretakan atau pecahnya kerajaan PN yang sebelumnya berjaya menjulang Muhyiddin sebagai Perdana Menteri.
Ada yang turut meramalkan seawal petang atau malam nanti pun keretakan mungkin sudah dapat dilihat melalui mereka yang kecewa tidak dilantik atau tidak puas hati kepada pemimpin tertentu yang diberikan jawatan.
Walaupun sidang Parlimen sudah ditangguhkan kepada 18 Mei depan, tetapi seorang dua yang berkecil hati dan tidak puas hati sudah cukup untuk memungkinkan PN mula berantakan serta lebih mudah ditumbangkan melalui undi tidak percaya.
Tambahan lagi PH sudah mengumumkan untuk mempertingkatkan serangan kepada Muhyiddin yang dianggap pengkhianat melalui program ceramah dan penerangan ke seluruh negara yang telah pun bermula ketika ini.
Selain program di beberapa negeri sudah bermula dengan kehadiran rakyat yang cukup memberangsangkan sejak dua tiga hari lepas lantaran merasakan undi mereka pada PRU14 lalu telah dirompak dan dikhianati oleh Muhyiddin, Azmin dan semua yang sanggup bersekongkol dalam PN, suatu himpunan besar-besaran menunjukkan kekuatan PH akan diadakan malam ini (Isnin 9 Mac) jam 9.00 malam di Sime Darby Convention Centre, Bukit Kiara.
Selepas program di Bukit Kiara itu, sebagaimana yang diumumkan oleh Saifuddin Nasution Ismail di Kelang Sabtu lalu, PH juga akan mengadakan ceramah penerangan berskala besar dengan satu program pada setiap minggu di seluruh negara yang melibatkan semua pimpinan utama PH serta Tun Mahathir Mohamad.
Program itu akan diadakan sehinggalah sidang Parlimen pada 18 Mei depan iaitu di mana undi tidak terhadap Muhyiddin dirancang untuk diusulkan.
Dengan serangan berpanjangan itu, di samping dirinya yang tidak boleh tertekan kesan pembedahan kanser yang baru dilaluinya, ramai yang kini bertanya, berapa lamakah Muhyiddin mampu bertahan?
Adakah kerajaannya akan tumbang pada hari undi tidak percaya pada 18 Mei itu nanti atau mungkin kejatuhan bakal berlaku lebih awal daripada itu?
(ShahbudinHusin 09/03/2020)

0

0

votes
Article Rating
Kongsikan artikel ini


MUHYIDDIN PATUT TEMUI NAJIB, BUKAN JUMPA MAHATHIR

Hasrat Muhyiddin Yassin untuk mengadakan pertemuan dengan Tun Mahathir Mohamad atas kapasitinya sebagai Perdana Menteri, sekurang-kurangnya buat waktu yang terdekat ini, sah tidak akan menjadi kenyataan.
Tun Mahathir secara terbuka menolak hasrat Muhyiddin untuk berjumpa dengannya melalui sepucuk surat yang didedahkan oleh Ahli MPT Bersatu, Wan Saiful Wan Jan.
Katanya, beliau tidak melihat ada keperluan untuk Muhyiddin berjumpa dengannya, melainkan jika Perdana Menteri sedia membuang pemimpin UMNO yang korup dalam gabungan kerajaan yang dipimpinnya.
Menurut Tun Mahathir, pendiriannya adalah sama iaitu menolak sebarang bentuk kerjasama dengan UMNO dan pemimpinnya yang rasuah.
Dengan penolakan Tun Mahathir untuk Muhyiddin berjumpa dengannya itu, ini adalah sesuatu yang sungguh memalukan Perdana Menteri sebenarnya.
Ia bukan saja kerana hasrat ingin berjumpa itu ditolak oleh Tun Mahathir, tetapi ini dengan sendirinya menunjukkan kelemahan Muhyiddin sebagai Perdana Menteri.
Untuk apa Muhyiddin mahu berjumpa dengan Tun Mahathir kerana mereka berdua kini adalah musuh dari segi politik, malah beliau telah berjaya mengenepikan Ahli Parlimen Langkawi itu?
Adakah Muhyiddin tiada kekuatan untuk mengurus negara ini?
Lagi pula, setelah menjadi Perdana Menteri, tugas dan peranan Muhyiddin adalah kepada negara dan Perikatan Nasional, gabungan yang meletakkan sebagai ketua kerajaan yang baru, bukannya untuk berjumpa dan melayan Tun Mahathir?
Lebih daripada itu, Tun Mahathir turut menuduh Muhyiddin sebagai pengkhianat dan merasakan Ahli Parlimen Pagoh itu telah mengkhianatinya.
Maka, untuk apa lagi buat seorang pengkhianat ingin berjumpa dengan seseorang yang telah merasakan dirinya dikhianati.
Adakah Muhyiddin kini rasa bersalah dan ingin meminta maaf kepada Tun Mahathir?
Oleh kerana Muhyiddin telah meninggalkan PH dan mengkhianati Tun Mahathir, beliau tidak sepatutnya menoleh ke belakang untuk berjumpa dengan bekas Perdana Menteri itu, setidak-tidaknya dalam waktu ini.
Kalau ingin berjumpa juga, lebih sesuai dilakukan dalam tempoh enam bulan atau setahun yang akan datang
Jika tidak, berziarah sajalah ke rumah Tun Mahathir pada Hari Raya nanti atau berjumpa saja dalam mesyuarat Bersatu.
Kalau ingin bertukar-tukar pandangan dan meminta nasihat berkaitan tugas sebagai Perdana Menteri, sesuai dengan kesanggupan sedia bekerjasama dengan UMNO, orang yang patut ditemui Muhyiddin ialah Najib Razak, bukan Tun Mahathir.
Najib adalah kawan Muhyiddin sekarang ini, manakala Tun Mahathir adalah musuhnya.
Untuk itu, jumpalah kawan terlebih dahulu.
Kenapa Muhyiddin tak mahu berjumpa dengan Najib?
Bukankah Najib juga bekas Perdana Menteri, sama seperti Tun Mahathir?
Kalau Muhyiddin mahu berjumpa dengan Najib, bukan saja permintaannya tidak mungkin ditolak, malah beliau juga tidak perlu menulis surat untuk tujuan itu.
Pakai ‘Whatsapp’ saja pun tentu Najib tiada masalah untuk berjumpa dengannya.
Malah, kalau Muhyiddin tidak mahu menghantar ‘Whatsapp’ sendiri kepada Najib, tentu bila-bila masa saja Wan Saiful sedia mengambil alih peranan itu.
Maklumlah, bila PH bukan lagi jadi kerajaan, Wan Saiful pun tiada kerja lagi kerana jawatan sebagai Pengerusi PTPTN yang disandangnya sudah berakhir dengan sendirinya.
(ShahbudinHusin 09/03/2020)

0

0

votes
Article Rating
Kongsikan artikel ini


TIADA JAWATAN TPM, PENTADBIRAN KERAJAAN JADI TEMPANG

Walaupun jawatan TPM tidak termaktub dalam perlembagaan dan hanya semata-mata lantikan berasaskan konvensyen atau amalan kebiasaan, tetapi keputusan Muhyiddin Yassin tidak mewujudkan jawatan tersebut tentu saja agak mengejutkan.
Ia bukan saja memperlihatkan Muhyiddin seolah-olah ingin kedudukannya sebagai Perdana Menteri tidak diancam atau diganggu gugat, bahkan juga memperlihatkan ketidakpercayaannya kepada pemimpin-lain dalam Perikatan Nasional (PN) untuk memegang jawatan nombor dua dalam kerajaan itu.
Sebelum ini, hangat diperkatakan bahawa UMNO kuat menuntut jawatan tersebut memandangkan jumlah Ahli Parlimennya dalam PN adalah terbesar iaitu seramai 39 orang.
Meskipun Muhyiddin dilaporkan agak keberatan untuk memberikan jawatan TPM itu kepada Presiden UMNO, Zahid Hamidi berikutan perbicaraan kes mahkamahnya sedang berjalan, terdapat juga kecenderungan yang mahu Mohamad Hassan, Timbalan Presiden UMNO diberikan jawatan tersebut.
Selain itu, beberapa nama lain seperti Presiden Pas, Hadi Awang, Azmin Ali, Hishammuddin Hussein dan wakil GPS turut dirasakan sesuai dijadikan TPM untuk membantu Muhyiddin mengurus kerajaan.
Apakah tidak ada salah seorang daripada mereka itu yang layak untuk dijadikan TPM?
Tetapi, dengan Muhyiddin akhirnya tidak melantik sesiapa sebagai TPM, ia dengan sendirinya menjadikan kerajaan PN ini tempang dan tidak sempurna.
Peranan dan tugas TPM bukan saja untuk membantu Perdana Menteri, tetapi juga menjalankan tugas mengurus negara apabila Perdana Menteri melawat ke luar negara atau bercuti dalam tempoh yang agak lama.
Biasanya ketika itulah TPM akan mengambil alih tugas mempengerusikan mesyuarat kabinet atau membuat keputusan-keputusan penting yang perlu disegerakan.
Ini bermakna, sekiranya Muhyiddin bercuti atau melawat ke luar negara dalam tempoh yang agak lama, dua atau tiga minggu misalnya, bererti tidak akan ada mesyuarat kabinet dapat dijalankan.
Apakah ini baik untuk negara?
Sebab itulah sejak merdeka lagi jawatan TPM itu diwujudkan dan tidak pernah ditiadakan kerana ia adalah perlu untuk memastikan kerajaan terus berfungsi dan keputusan-keputusan penting tidak dilengah-lengahkan.
Walaupun Muhyiddin menggantikan ketiadaan jawatan TPM itu dengan melantik empat menteri kanan, namun ia tentu saja tidak sama dari segi fungsi dan kedudukannya.
Empat menteri kanan yang dilantik Muhyiddin ialah Azmin Ali (Bersatu), Ismail Sabri Yaakob (UMNO), Fadzilah Yusof (GPS) dan Radzi Jidin (Bersatu).
Ada yang bertanya, mengapa wakil Pas yang menyumbang 18 kerusi Parlimen dalam PN tidak diberikan jawatan menteri kanan?
Kalau Hadi Awang dirasakan tidak layak dijadikan TPM, apakah tidak boleh melantiknya sebagai menteri kanan?
Begitu pun, empat menteri kanan yang diwujudkan itu mungkin dapat berfungsi dengan baik dalam membantu Perdana Menteri, tetapi ia tidak sama dengan kedudukan seorang TPM yang lebih mudah untuk berperanan mempengeruskan mesyuarat kabinet apabila Perdana Menteri tiada dalam negara.
Dalam pada itu, ketiadaan jawatan TPM juga menjadikan kedudukan penggganti Perdana Menteri tidak jelas dalam kerajaan PN ini.
Mungkin Muhyiddin selesa dengan keadaan itu kerana beliau tidak berasa terancam kedudukannya atau terlepas daripada diganggu dengan desakan melakukan peralihan kuasa, namun harus disedari Perdana Menteri ke-8 ini bukanlah benar-benar sihat orangnya.
Beliau baru lepas menjalani pembedahan kanser dan disusuli menerima rawatan kimoterapi serta sebelum ini dilaporkan kerap tidak hadir mesyuarat kabinet atau hanya mengadakan mesyuarat pasca kabinet di rumahnya saja.
Soalnya, jika berlaku sesuatu yang tidak diiingini terhadap Muhyiddin, dengan tiada TPM yang dilantik, siapa akan jadi Perdana Menteri selepasnya?
(ShahbudinHusin 09/03/2020)

0

0

votes
Article Rating
Kongsikan artikel ini


TIDAK MUSTAHILKAH KERUSI TPM DIKOSONGKAN UNTUK MUKHRIZ?

Berikutan jawatan TPM dikosongkan oleh Muhyiddin Yassin dalam susunan kabinet yang dibentuknya dan sebelum itu beliau telah mengutus surat untuk cuba berjumpa dengan Tun Mahathir Mohamad, berlegar khabar bahawa kekosongan itu adalah disengajakan untuk akhirnya nanti diisi oleh Mukhriz Mahathir.
Dikatakan bahawa kebimbangan utama Muhyiddin ketika ini adalah kedudukan Bersatu yang berpecah dan hubungannya yang retak dengan Tun Mahathir.
Apatah lagi April nanti Bersatu akan mengadakan pemilihan pucuk pimpinan dan sekiranya parti itu masih dalam keadaan sekarang, Muhyiddin merasakan ia adalah keadaan yang tidak baik bagi imejnya sebagai Presiden Bersatu yang memegang jawatan Perdana Menteri.
Untuk itu, Muhyiddin dilaporkan sedaya upaya mahu memulihkan kembali hubungannya dengan Tun Mahathir.
Bagi tujuan itu, menawarkan jawatan TPM kepada Mukhriz, anak manja Tun Mahathir dirasakan pilihan terbaik untuk melembutkan hati Pengerusi Bersatu yang menjangkau usia 95 tahun itu.
Dengan itu, Muhyiddin dikatakan ada alasan untuk terus berusaha lagi bagi berjumpa dengan Tun Mahathir, walaupun hasratnya sebelum ini telah ditolak mentah-mentah oleh bekas Perdana Menteri itu.
Tun Mahathir sebelum ini menolak untuk bertemu dengan Muhyiddin, bahkan memberi syarat agar mengenepikan UMNO dalam kerajaannya terlebih dahulu jika ingin berjumpa dengannya.
Meskipun Bersatu ketika ini berpecah dua – satu kumpulan bersama Tun Mahathir dan satu lagi berpihak kepada Muhyiddin – jika tawaran jawatan TPM kepada Mukhriz itu diterima, Bersatu pasti akan kembali berpadu dan akan sepenuhnya menyokong Perikatan Nasional (PN).
Atas alasan untuk mengukuhkan kerajaannya, Muhyiddin dilaporkan tidak bimbang jika menawarkan jawatan TPM kepada Mukhriz akan menimbulkan rasa tidak senang rakan-rakan lain dalam PN.
Ini berikutan Zahid Hamidi yang paling sesuai menjadi TPM sudah terhalang daripada segi moral untuk memegang jawatan itu berikutan kes mahkamahnya masih lagi berjalan.
Pas dan geng Azmin dikatakan pasti tiada halangan dengan perkara itu kerana mereka selama ini pun memang merupakan penyokong dan pengampu kepada Tun Mahathir.
Maka, jika Tun Mahathir sedia bersama dengan PN, walaupun dengan menawarkan jawatan TPM kepada Mukhriz, kegembiraan mereka pasti sama saja.
Lagi pun, bagi Pas dan geng Azmin, apa saja pendekatan yang boleh menghalang Anwar Ibrahim daripada menjadi Perdana Menteri, sudah tentu mereka tidak ada masalah untuk menyokongnya.
Dengan menjadikan Mukhriz sebagai TPM, ia bukan saja akan menjadikan Bersatu benar-benar bersatu bersama Muhyiddin dan seterusnya meletakkan PN dalam keadaan yang lebih kukuh, bahkan dengan sendirinya menjadikan usul undi tidak percaya yang mahu dibawa oleh PH pada sidang Parlimen 18 Mei depan akan menemui kegagalan sebelum tiba waktunya lagi.
Malah, disebabkan Muhyiddin adalah Presiden Bersatu dan anaknya pula menjadi TPM, duka, kecewa dan marah Tun Mahathir kepada Perdana Menteri pun tentu akan terubat dengan segera.
(ShahbudinHusin 10/03/2020)

0

0

votes
Article Rating
Kongsikan artikel ini


AHLI PARLIMEN SENIOR UMNO YANG TIDAK BEROLEH JAWATAN GUGAT KEDUDUKAN MUHYIDDIN?

Sebagaimana kita sedia maklum, UMNO merupakan blok terbesar dalam PN dengan jumlah Ahli Parlimennya seramai 39 orang.
Bagaimanapun, dalam sususan kabinet yang diumumkan semalam, hanya 16 Ahli Parlimen UMNO yang dilantik, sama ada sebagai menteri mahu pun timbalan menteri.
Seorang wakil UMNO, Dr. Ahmad Masrizal Muhammad yang dijadikan Timbalan Menteri Alam Sekitar bukan merupakan Ahli Parlimen dan akan dilantik sebagai senator terlebih dahulu.
Ini bermakna, ada 23 Ahli Parlimen UMNO diketepikan dalam susunan kabinet yang diumumkan oleh Muhyiddin Yassin semalam.
Keadaan ini tentu saja berbeza dengan bekas Ahli Parlimen PKR yang diketuai oleh Azmin Ali yang jumlahnya hanya 10 orang, tetapi 9 daripadanya diberikan habuan jawatan menteri dan timbalan menteri oleh Muhyiddin.
Azmin, Zuraidah Kamaruddin dan Saifuddin Abdullah telah dilantik semula sebagai menteri, manakala Kamaruddin Jaafar, Mansor Othman, Ali Biju, Jonathan Yassin, Willie Mongin dan Santhara Kumar turut membarisi kabinet sebagai timbalan menteri.
Hanya Ahli Parlimen Batu Pahat, Abdul Rashid Hasnon tidak dilantik sebarang jawatan, tetapi beliau ketika ini masih lagi memegang jawatan sebagai Timbalan Speaker Parlimen.
Juga berbeza dengan Pas, daripada jumlah 18 Ahli Parlimen parti itu yang menyumbang kepada tertubuhnya PH, hanya 8 orang saja diberikan jawatan menteri dan timbalan menteri.
Bermakna, dalam susunan kabinet yang diumumkan semalam, hanya geng Azmin yang benar-benar meraih untung dan dihargai oleh Muhyiddin.
Daripada jumlah 23 Ahli Parlimen UMNO yang tidak dilantik itu, sebahagiannya adalah bekas menteri dan pemimpin senior dalam parti serta dikenali sebagai antara yang kuat bekerja ketika UMNO berada sebagai pembangkang sebelum ini.
Di antara 23 Ahli Parlimen UMNO yang tidak dilantik itu ialah Zahid Hamidi, Tengku Adnan Tengku Mansor, Mahadzir Khalid, Nazri Aziz, Bung Mokhtar Radin, Abdul Azeez Rahim, Noh Omar, Shahidan Kassim, Idris Jusoh, Tajuddin Abdul Rahman, Ahmad Maslan, Tengku Razaleigh Hamzah dan Azalina Othman.
Timbalan Presiden UMNO, Mohamad Hassan yang bukan Ahli Parlimen turut tidak diberikan sebarang jawatan dalam kabinet.
Dalam hal ini, ada yang sinis bertanya, kalau ramai yang lain boleh dilantik sebagai senator untuk membolehkan mereka mengisi jawatan menteri dan timbalan menteri, mengapa tidak kepada Mohamad Hassan yang merupakan pemimpin nombor dua dalam UMNO?
Muhyiddin yang tidak mahu melantiknya atau UMNO yang tidak menyenaraikan Mohamad Hassan?
Daripada barisan Ahli Parlimen UMNO yang tidak dilantik itu, meskipun sebahagiannya sedang berdepan perbicaraan kes di mahkamah dan tentu saja dijadikan alasan untuk tidak melantik mereka, tetapi bagaimana dengan Shahidan Kassim, Idris Jusoh, Nazri Aziz, Noh Omar, Tajuddin Rahman dan lain-lainnya?
Adakah mereka tidak layak dilantik semula sebagai menteri berbanding Azmin Ali, Zuraida Kamaruddin dan Saifuddin Abdullah?
Dalam kedudukan PN yang majoritinya masih tidak jelas dan bakal ditentukan dalam sidang Parlimen 18 Mei depan, mampukah Muhyiddin mempertahankan kerajaannya daripada ditumbangkan melalui undi tidak percaya?
Dengan khabar bahawa selepas susunan kabinet semalam, majoriti yang dimiliki Muhyiddin dan PN hanya 113 daripada 222 jumlah keseluruhan Ahli Parlimen, bagaimana jika tiga atau empat Ahli Parlimen senior UMNO yang tercicir itu tiba-tiba berubah haluan?
Atau mungkinkah ada yang bakal mengubah haluan lebih awal sebelum sidang Parlimen 18 Mei depan?
(ShahbudinHusin 10/03/2020)

0

0

votes
Article Rating
Kongsikan artikel ini


AZMIN KINI UMPAMA TPM, UMNO HANYA KELAS KETIGA DI MATA MUHYIDDIN

Walaupun UMNO menyumbang 39 kerusi Parlimen dalam Perikatan Nasional atau PN serta memainkan peranan penting dalam merealisasikan cita-cita Muhyiddin Yassin menjadi Perdana Menteri, kedudukan parti itu nampaknya langsung tidak diberi penghargaan yang sewajarnya.
Kedudukan UMNO dalam PN tidak lebih umpama gerabak keretapi kelas ketiga saja layaknya.
Setelah hanya 16 daripada 39 Ahli Parlimen UMNO saja diberikan jawatan menteri dan timbalan menteri dan kerusi TPM yang sepatutnya diberikan kepada UMNO telah dikosongkan, penghinaan seterusnya kepada parti itu datang lagi apabila Muhyiddin mengumumkan bahawa Azmin Ali, salah seorang menteri kanan yang dilantiknya akan mempengerusikan mesyuarat kabinet jika beliau tiada dalam negara.
Kata Muhyiddin lagi, hanya jika Azmin juga tiada dalam negara, barulah Ismail Sabri Yaakob, seorang lagi menteri kanan akan mempengeruskan mesyuarat kabinet.
Dalam bahasa yang tidak sukar difahami, walaupun berjawatan menteri kanan bersama empat orang yang lain, pengumuman Muhyiddin itu bermakna Azminlah TPM dalam kerajaan sekarang ini.
Kenapa mesti Azmin yang hanya menyumbang 10 kerusi Parlimen mewakili bekas Ahli-Ahli Parlimen PKR yang diberi keistimewaan itu?
Selain UMNO mewakili blok terbesar Ahli Parlimen, bukankah Ismail Sabri jauh lebih lama dan berpengalaman sebagai menteri berbanding Azmin?
Selain itu, berbanding UMNO yang memiliki 39 kerusi Parlimen, semua Ahli Parlimen blok Azmin yang jumlahnya 10 orang daripada bekas PKR juga turut diberikan jawatan sama ada menteri atau timbalan menteri oleh Muhyiddin.
Dengan itu, pengumuman Muhyiddin bahawa Azmin akan mempengerusikan mesyuarat kabinet jika beliau tiada, adalah satu lagi penghormatan Muhyiddin kepada golongan pengkhianat, sekaligus menambahkan lagi penghinaannya kepada UMNO.
Lebih daripada itu, melalui keistimewaan ini, Muhyiddin dengan jelas cuba melindungi Azmin yang terkait dengan hubungan seks sejenis, malah diakui oleh bekas Ketua Pemuda PKR Santubong, Haziq Abdullah Abdul Aziz bahawa bekas Timbalan Presiden PKR itu adalah pasangan seks semburitnya sebagaimana yang terkandung dalam video yang tersebar luas sebelum ini.
Walaupun pihak polis dan Peguam Negara tidak mendakwa Azmin atas alasan video tersebut tidak cukup terang untuk mengenalpasti identiti pelakunya, tetapi sesiapa yang menontonnya pasti tidak berfikir dua kali untuk mengatakan ia adalah Azmin.
Terselamatnya Azmin daripada undang-undang hanyalah kerana ketika itu Tun Mahathir Mohamad dilihat melindunginya berikutan kecenderungan politiknya yang kuat menghentam Anwar Ibrahim.
Begitu pun, sebagaimana yang dilaporkan oleh media, salinan asli “video Haziq” telah pun dihantar kemudiannya kepada pihak polis agar pihak berkuasa terus menyiasat dan mengambil tindakan sewajarnya.
Apakah Muhyiddin tidak sedar perkara ini?
Dalam keadaan sekarang, sebagai anak ulama, apakah Muhyiddin juga tidak dapat menilai bahawa Azmin bukanlah seorang pemimpin yang benar-benar bersih, tidak saja untuk diberikan jawatan menteri, tetapi juga untuk diberi keistimewaan mempengeruskan mesyuarat kabinet yang membayangkan kedudukannya adalah nombor dua dalam kerajaan PN ketika ini.
Dalam hal ini, apakah UMNO masih tidak sedar dan hanya berdiam diri saja berikutan kedudukannya di mata Muhyiddin adalah semakin jelas hanya sebagai penumpang kelas tiga saja?
Setelah UMNO diberi jawatan yang sedikit dalam kabinet dan menolak untuk melantik Zahid Hamidi sebagai TPM, kini UMNO terus dihina lagi oleh Muhyiddin melalui kuasa Perdana Menteri yang ada dalam tangannnya.
Kalau sebelum ini Zahid Hamidi dikatakan ditolak untuk dijadikan TPM kerana kes mahkamahnya sedang berjalan, dari segi moral, apakah bezanya dengan Azmin yang turut sedang dibicarakan oleh rakyat seluruh dunia kerana perlakuan seks sejenis dan video semburitnya?
(ShahbudinHusin 11/03/2020)

0

0

votes
Article Rating
Kongsikan artikel ini


MB SELANGOR, WAJAR DIKEKAL ATAU DITUKAR?

Setelah sebelum ini memberi pelbagai alasan untuk tidak mengadakan Konvensyen PKR di Selangor, Pengerusi PKR negeri, Amirudin Shari akhirnya dilaporkan setuju ia diadakan pada pagi Ahad, 22 Mac depan di Dewan Hamzah, Kelang.
Tetapi, konvensyen yang bakal diadakan ini bukan saja dikira sudah terlewat kerana Kongres Nasional PKR sudah pun dilangsungkan di Melaka pada Disember lalu, tetapi juga menampakkan Amirudin benar-benar penyokong totok kepada Azmin Ali.
Sepanjang Azmin masih ada dalam PKR, beliau bukan saja memberi pelbagai alasan dan menangguh-nangguhkan konvensyen di Selangor, malah dalam beberapa majlis yang memperlihatkan bekas Timbalan Presiden PKR itu menghentam Anwar Ibrahim, beliau sering saja memperlihatkan kehadirannya.
Berikutan sikapnya itu, sebelum PKR mengadakan kongresnya di Melaka itu, hanya Selangor satu-satunya negeri yang tidak mengadakan konvensyennya.
Kini, hanya setelah Azmin tiada lagi dalam PKR, nampaknya barulah beliau berani mengadakan konvensyen yang akan dihadiri oleh Anwar Ibrahim di Selangor.
Ikhlaskah Amirudin yang secara tiba-tiba sedia mengadakan konvensyen di Selangor?
Atau beliau mengadakan konvensyen ini semata-mata untuk menyelamatkan kedudukannya sebagai Menteri Besar Selangor?
Dalam hal ini, wajarkah Amirudin terus dikekalkan lagi sebagai Menteri Besar, walaupun beliau telah memberi komitmen untuk terus kekal bersama PKR?
Tidak mungkinkah jika terus dikekalkan sebagai Menteri Besar Selangor, beliau nanti akan menjadi “api dalam sekam” atau “duri dalam daging” yang boleh membuatkan PKR sentiasa bermasalah, terbakar serta hangus daripada dalam?
(ShahbudinHusin 11/03/2020)

0

0

votes
Article Rating
Kongsikan artikel ini


MAHATHIR, MANUSIA TAK MENGENANG BUDI?

Tun Mahathir Mohamad berkata, Anwar Ibrahim tidak boleh menarik sokongan orang Melayu dan orang Melayu juga tidak menyokong Presiden PKR itu kerana pendirian politiknya yang liberal.
Menurut beliau, perkara itu dapat dilihat apabila Anwar mengajak DAP untuk menyertai bersama gabungan parti yang ditubuhkannya sebelum ini.
“Kalau kita toleh ke belakang, bila dia terkeluar daripada UMNO ketika saya jadi Perdana Menteri pada tahun 1998, dia cuba tubuh sebuah parti menentang saya.
“Dulu sebelum ini Ku Li (Tengku Razaleigh Hamzah) keluar parti dan tubuh parti Semangat 46. Tetapi itu parti Melayu.
“Anwar keluar-keluar dia buat parti liberal.
“Dia nak dapat sokongan daripada DAP maka dia ajak DAP masuk, PAS masuk. Falsafah dia liberal,” katanya dalam wawancara bersama Sinar Harian.
Meneliti intipati interbiu Tun Mahathir berkaitan hal ini, apa yang nyata ialah beliau masih seorang pendendam dan ingin memusuhi Anwar sehingga ke akhir hayatnya, walaupun Anwar sudah lama memaafkannya.
Sedarkah Tun Mahathir bahawa beliau kini menjadi orang paling tua yang masih ada dendam dan busuk hati terhadap orang yang berbuat baik kepadanya?
Dalam pada itu, Tun Mahathir juga, mungkin kerana faktor terlebih tuanya, beliau ternampak semakin mempunyai kecenderungan menyalahkan semua orang dan menganggap hanya dirinya saja yang betul belaka.
Anwar salah, Najib Razak salah, orang Melayu salah, tetapi dirinya tidak pernah sama sekali salah.
Keputusan menubuhkan PKR, sebuah parti pelbagai kaum bukanlah menunjukkan Anwar seorang yang liberal, tetapi untuk beliau membuka dimensi baru dalam politik negara yang terkeluar daripada sentimen kaum dan agama yang sering menjadi mainan selama ini.
Anwar melihat, oleh kerana Malaysia adalah negara berbilang kaum dan untuk mengelakkan isu kaum dan agama terus menjadi mainan dalam politik, ia antaranya boleh diatasi dengan mengajak rakyat berjuang bersama dalam sebuah parti yang pelbagai kaum.
Hal ini dapat dilihat, meskipun PKR berbilang kaum keanggotaannya, ketegasan Anwar dalam perjuangan untuk Melayu, Bumiputera, bahasa Melayu, agama Islam dan seumpamanya adalah lebih daripada Tun Mahathir sendiri.
Itu belum dikira lagi bagaimana Anwar dalam memimpin kehidupan keluarganya yang lebih mematuhi syariat Islam berbanding Tun Mahathir.
Tun Mahathir, walaupun selalu mengaku memperjuangkan Melayu, beliau sebenarnya lebih kerap memperlekeh orang Melayu sebagai malas, bahkan lebih banyak dikelilingi oleh tauke dan ahli perniagaan bukan Melayu ketika sedang berkuasa.
Tindakan Anwar berkawan dengan DAP sebaik dipecat daripada UMNO (bukan terkeluar daripada UMNO sebagaimana yang disebut oleh Tun Mahathir) bukanlah bermakna beliau seorang yang liberal.
Jika berkawan dengan DAP dianggap liberal, kenapakah ketika mengasaskan Deklarasi Rakyat, Tun Mahathir sendiri memulakannya dengan berbaik dan memerlukan sokongan DAP ketika itu?
Kalau Anwar seorang yang liberal dan PKR sebuah parti yang liberal, mengapa Tun Mahathir masih mahu bergabung dengan Anwar dan PKR untuk menumbangkan Najib pada PRU14 lalu?
Kenapa tidak bergerak sendirian?
Jika tanpa sokongan Anwar, PKR dan DAP, bolehkah Tun Mahathir memenuhi cita-citanya menumbangkan Najib, UMNO dan BN serta berpeluang menjadi Perdana Menteri buat kali kedua?
Kenapa begitu mudah lupa jasa dan sumbangan Anwar, PKR dan DAP terhadapnya?
Dalam keadaan Tun Mahathir sendiri ditikam dan dikhianati oleh Muhyiddin Yassin dan Azmin Ali sehingga terpelanting daripada kerusi Perdana Menteri dan tidak mampu untuk bangun semula, apa faedah dan pahalanya lagi untuk beliau terus menyalahkan Anwar?
Lebih daripada, jika Anwar dan PKR liberal, manakala Bersatu yang dipimpin oleh Tun Mahathir kononnya tidak liberal, mengapa calon Bersatu lebih banyak kalah daripada menang kepada UMNO dalam PRU14 lalu?
Bukankah jika Tun Mahathir seorang yang benar-benar memperjuangkan Melayu, beliau dengan pengalaman 22 tahun sebagai Perdana Menteri, parti Bersatu yang ditubuhkannya pasti akan memenangi lebih banyak kerusi berbanding UMNO yang dituduhnya parti kleptokrasi?
(ShahbudinHusin 12/03/2020)

0

0

votes
Article Rating
Kongsikan artikel ini


NGO NS BUAT LAPORAN POLIS DAN SPRM UNTUK PERTAHAN KERAJAAN NEGERI

Berikutan terdapatnya cubaan yang kian ketara sejak kebelakangan ini untuk menggugat kestabilan kerajaan PH Negeri Sembilan yang diterajui oleh Amiruddin Harun selaku Menteri Besar, sekumpulan NGO negeri itu bertindak membuat laporan polis dan juga SPRM.
Kumpulan beberapa NGO yang menamakan diri mereka Kumpulan Aktivis Anak Jati Negeri Sembilan itu membuat laporan di Ibu Pejabat Polis di Seremban 2 dan di Ibu Pejabat SPRM Negeri Sembilan di Seremban, pagi tadi.
Tindakan membuat laporan itu adalah bertujuan agar pihak polis dan SPRM menyiasat kesahihan propaganda yang disebarkan oleh pihak-pihak tertentu yang semakin aktif kebelakangan ini untuk mengganggu gugat kestabilan kerajaan negeri PH di Negeri Sembilan.
Propaganda yang ditulis seperti bersiri dan disebarkan secara meluas dalam pelbagai Grup WhatsApp di Negeri Sembilan itu bukan saja dilihat mempunyai tujuan untuk menyingkirkan Amiruddin sebagai Menteri Besar, malah untuk melaga-lagakan dengan pemimpin lain dengan fakta-fakta yang diragui kesahihannya.
Sehubungan itu, Kumpulan Aktivis Anak Jati Negeri Sembilan berharap, melalui laporan yang dibuat, pihak polis dapat menyiasat siapakah “penulis hantu” terbabit, dalang di sebaliknya dan kesahihan maklumat dalam propaganda yang disebarkan itu.
Selain itu, melalui laporan kepada SPRM pula, mereka berharap pihak berkuasa pencegah rasuah pula menyiasat kemungkinan berlakunya amalan rasuah dan membeli Adun-Adun yang dikaitkan sedia melompat parti untuk menjatuhkan Amiruddin sebagai Menteri Besar.
Kemungkinan rasuah yang diperlu disiasat oleh SPRM bukan saja berkaitan pihak yang mungkin menerima rasuah, tetapi juga pemberinya.
Bagi NGO terbabit, laporan yang mereka buat adalah kerana tidak mahu kerajaan negeri PH di Negeri Sembilan ini digugat dengan amalan tidak sihat serta bertentangan dengan undang-undang yang akibatnya sudah tentu akan menjejaskan khidmat bakti kerajaan negeri kepada rakyat.
Jurucakap NGO itu, Madon Mislan berkata, sebagai kerajaan negeri, Amiruddin dan PH seharusnya diberi ruang dan sokongan untuk memberi khidmat sebaik mungkin tanpa diganggu gugat dengan elemen-elemen yang tidak sihat.
Katanya, jika mahu menukar kerajaan negeri ini, ia mesti dan sebaik-baiknya dilakukan melalui pilihanraya, bukan dengan cara menabur propaganda jahat, baling batu sembunyi tangan serta melalui pintu belakang.
“Sekarang adalah masa untuk kerajaan negeri berkhidmat kepada rakyat sesuai dengan mandat PRU14 lalu,” ujar beliau.
Madon seterusnya berharap, pihak polis dan SPRM menyiasat dan memantau semua kegiatan yang mempunyai elemen-elemen untuk menumbangkan kerajaan negeri kerana ia adalah perkara yang tidak sihat dan mungkin wujudnya perkara-perkara yang bertentangan dengan undang-undang.
(ShahbudinHusin 12/03/2020)

0

0

votes
Article Rating
Kongsikan artikel ini


MASA HADAPAN MASIH TERBUKA UNTUK ANWAR, MASA MAHATHIR SUDAH BERLALU

Tun Mahathir kata Orang Melayu tolak Anwar. Saya tidak setuju dengan Mahathir dalam soal ini.
Kalau hendak tahu orang Melayu sokong Anwar Ibrahim maka bagi peluang Anwar Ibrahim jadi Perdana Menteri seperti yang dijanjikan.
Janji ini tidak dipenuhi. Janji ini dimungkiri. Bercanggah dengan budaya Melayu.
Ada bidalan Melayu. Kerbau dipegang pada talinya; manusia dipegang pada janjinya.
Memang ada orang Melayu yang tak suka pada Anwar. Mereka ini segelintir saja. Hanya beberapa kerat orang saja.
Mereka ini terdiri di kalangan kapitalis kroni Melayu yang berpengaruh yang menguasai politik, ekonomi dan media massa.
Kapitalis kroni yang jutawan, maha jutawan dan bilioner ini kebanyakan menjadi kaya raya semasa Mahathir jadi Perdana Menteri ke4 selama 22 tahun lalu dan kembali berkuasa baru baru ini apabila Mahathir kembali menjadi Perdana Menteri ke7.
Kapitalis kroni Melayu ini yang menentang kuat dasar ekonomi yang hendak dibawa oleh Anwar apabila Anwar jadi Perdana Menteri.
Agenda ekonomi rakyat jelata yang miskin, yang berpendapatan rendah, yang hidup susah dan menderita dari pelbagai kaum yang majoriti dalam kelas bawahan ini rakyat Melayu yang ingin diangkat oleh Anwar Ibrahim supaya mereka ini bebas dari kemiskinan dan kemunduran melalui reformasi ekonomi amat ditakuti oleh kelas elit berkuasa Melayu.
Anwar Ibrahim amat tahu Perkara 153 Perlembagaan Persekutuan dan Kedudukan Istimewa orang Melayu telah disalahgunakan oleh pemimpin pemimpin politik Melayu, elit ekonomi dan elit berkuasa Melayu untuk mengkayarayakan diri mereka sendiri dan membiarkan majoriti rakyat Melayu terus hidup miskin dan melarat.
Tun Mahathir perlu mengakui selama tempoh 22 tahun tambah 2 tahun lagi jadi Perdana Menteri beliau hanya berjaya melahirkan beberapa kerat jutawan, mahajutawan dan bilioner Melayu tetapi gagal melepaskan puluhan juta orang Melayu lainnya dari kemiskinan dan kemunduran.
Anwar Ibrahim 2 tahun ditahan di bawah ISA kerana memperjuangkan nasib orang Melayu miskin di Baling, Kedah pada tahun 1974. Agenda menolong orang Melayu miskin ini diteruskan semasa beliau menjadi Menteri Kewangan Malaysia dan Timbalan Perdana Menteri.
Anwar Ibrahim semasa mahasiswa memperjuangkan kedudukan Bahasa Melayu sebagai Bahasa Kebangsaan dalam Sistem Pendidikan Kebangsaan. Ini diteruskan apabila beliau menjadi Menteri Pelajaran dan Timbalan Perdana Menteri.
Anwar Ibrahim semasa jadi pemimpin belia membela nasib rakyat Melayu di selatan Siam dari kekejaman penindasan regim tentera Thailand di bawah kepimpinan Perdana Menteri Thanom Kittikarchon.
Anwar pemimpin dunia Islam dari Nusantara Melayu yang telah memperjuangkan nasib rakyat Palestin sejak dari beliau muda hinggalah sampai kini.
Saya menyatakan ini bukan untuk menjadi macai Anwar Ibrahim atau mahu mengampunya. Saya tak perlu itu semua.
Saya menulis dan bercakap seperti ini kerana saya melihat dengan mata kepala saya tentang perjuangan Anwar Ibrahim.
Beri peluang Anwar jadi Perdana Menteri kalau hendak lihat rakyat Melayu yang miskin, nelayan, petani, buruh, penjawat awam bawahan dan menengah sokong Anwar Ibrahim atau tidak.
Mahathir telah mungkir janji kepada Anwar. Mahathir telah menafikan hak rakyat Malaysia dalam PRU14 untuk mendapatkan Anwar menjadi Perdana Menteri mereka yang ke-8.
Tetapi Mahathir tidak akan menongkat langit. Anwar akan kembali ke Parlimen Malaysia. Anwar kini menjadi Presiden PKR yang lebih teguh dan bersih selepas tersingkirnya para pengkhianat.
Anwar dan rakan rakan kepimpinan dalam Pakatan Harapan akan memperkuatkan PH dalam Parlimen Malaysia dan lebih bersedia menghadapi PRU ke-15.
Tun Mahathir boleh mencemuh dan menghina Anwar sekarang dengan Anwar tetap sopan dan tidak mahu menyerang balas secara kasar dan tidak berhemah.
Tetapi Mahathir tidak boleh menahan Anwar Ibrahim bagun kembali memimpin rakyat Malaysia secara keseluruhannya secara inklusif dari semua kaum dan agama.
Masa hadapan terbuka kepada Anwar Ibrahim. Masa Tun Mahathir telahpun berlalu.
Hassan Abdul Karim
Ahli Parlimen Pasir Gudang
Jumaat 13 Mac 2020

0

0

votes
Article Rating
Kongsikan artikel ini


SEBELUM MUHYIDDIN PECAHKAN UMNO SEPERTI PKR DIPECAHKAN MAHATHIR, LEBIH BAIK SOKONGAN DITARIK SEGERA

Hanya beberapa hari selepas pembentukan kabinet, UMNO yang merupakan blok terbesar dalam Perikatan Nasional atau PN sudah mula menunjukkan perasaan tidak puas hatinya.
Azalina Othman Said, Shahrir Samad, Bung Mokhtar Radin, Khaled Nordin Tajuddin Abdul Rahman adalah antara pemimpin UMNO yang terawal bersuara secara terbuka meluahkan perasaan tidak puas hati mereka.
Dipercayai lebih ramai lagi pemimpin UMNO akan tampil selepas ini meluahkan perasaan yang sama berikutan Muhyiddin Yassin dilihat tidak berlaku adil kepada UMNO dan seolah-olah ada agenda sulit yang tersendiri.
Di media sosial dan di warung kopi, pemimpin UMNO peringkat bahagian serta mereka yang aktif dalam parti Melayu itu turut meluahkan perasaan kecewa dan marah terhadap Muhyiddin.
Antara isu yang menjadi asas ketidakpuasan hati mereka ialah jumlah menteri yang sedikit diberikan kepada UMNO, pengagihan kementerian kanan yang tidak adil, dua menteri kanan diberikan kepada Bersatu berbanding hanya satu kepada UMNO dan pemberian keistimewaan kepada Azmin Ali untuk mempengerusikan mesyuarat kabinet ketika ketiadaan Perdana Menteri.
Dengan keistimewaan itu, walaupun jawatan TPM ditiadakan, Muhyiddin dengan jelas dan tanpa berselindung lebih mengiktiraf Azmin sebagai timbalannya berbanding pemimpin UMNO.
Sudahlah semua Ahli Parlimen kumpulan Azmin daripada bekas PKR diberikan jawatan menteri dan timbalan menteri, memberikannya keistimewaan seolah-olah sebagai TPM dengan sendirinya menunjukkan Muhyiddin telah menganak-tirikan kedudukan UMNO dalam PN.
Tidak kurang menyebabkan perasaan tidak puas hati ialah tindakan Muhyiddin melantik beberapa pemimpin yang tidak disenaraikan oleh UMNO sebagai menteri, antaranya Hishammuddin Hussein dan Khairy Jamaluddin.
Difahamkan Zahid Hamidi sendiri tidak senang dengan perlantikan kedua-dua mereka itu, bukan saja kerana beliau tidak pernah mengemukakan nama mereka kepada Muhyiddin, bahkan juga kerana Khairy Jamaluddin pernah berlawan dengannnya bagi kerusi Presiden UMNO pada pemilihan 2018 dahulu.
Dengan beliau kini dilantik sebagai menteri oleh Muhyiddin bersama-sama dengan Hishammuddin, wujud kerisauan jika kedua-duanya bakal berganding bahu dalam pemilihan UMNO tahun 2021 akan datang.
Dalam keadaan Zahid Hamidi selaku Presiden UMNO sedang berdepan kes mahkamah dan tanpa kedudukan serta Mohamad Hassan sebagai Timbalan Presiden tidak diberikan apa-apa jawatan, gandingan Hishammuddin dan Khairy Jamaluddin dilihat mempunyai kelebihan untuk mengambil alih teraju kepimpinan UMNO pada tahun depan.
Keadaan ini menjadikan, melalui susunan kabinet yang dicaturkan oleh Muhyiddin, walaupun UMNO kembali berkuasa, tetapi seolah-olah ianya suatu pengakhiran kepada masa depan Zahid Hamidi dan Mohamad Hassan.
Turut menimbulkan rasa tidak senang UMNO berkaitan susunan kabinet ialah berhubung permintaan mereka agar bekas Ahli-Ahli Parlimen parti itu yang melompat menyertai Bersatu selepas PRU14 lalu tidak diberikan jawatan dalam kabinet nampaknya langsung tidak dilayan oleh Muhyiddin.
Kepada UMNO, mereka itu adalah pengkhianat parti dan tidak harus diberikan kedudukan yang sama dalam kerajaan bersama pemimpin-pemimpin yang setia serta tidak pernah berlaku khianat.
Ternampak bahawa dalam penyusunan kabinet ini, selain Muhyiddin banyak membuat percaturan sendiri dan cuba menidakkan kedudukan UMNO yang lebih banyak kerusi, beliau seperti meniru langkah Tun Mahathir ketika melantik pemimpin-pemimpin PKR sebagai menterinya dalam era kerajaan PH sebelum ini.
Oleh kerana PKR mempunyai kerusi Parlimen paling banyak, beberapa nama yang dicadangkan oleh parti itu telah diketepikan oleh Tun Mahathir, sebaliknya beliau melantik nama-nama lain seperti Azmin Ali dan Saifuddin Abdullah daripda PKR sebagai anggota kabinetnya.
Tindakan Tun Mahathir itu akhirnya berhasil menjadikan PKR berantakan dan berpecah, lalu PH sendiri tidak pernah aman dan tumbang sudahnya.
Dalam hal ini, meskipun belum dapat dipastikan apa niat sebenar Muhyiddin, tetapi tindakannya mengabaikan banyak permintaan UMNO serta mengenepikan nama-nama yang dicadangkan parti itu, ia jelas memperlihatkan kecenderungannya untuk melihat UMNO berpecah dan menjadikan dirinya daripada Bersatu yang mempunyai jumlah kerusi yang sedikit terus dominan dalam kerajaan.
Begitu pun, di sebalik sekian ramai pemimpin UMNO meluahkan perasaan tidak puas hati dengan Muhyiddin dan susunan kabinet, tidak ternampak pula ada antaranya punya keberanian untuk bertindak lebih jauh daripada itu, walaupun beberapa pemimpinnya mengatakan pembubaran Parlimen adalah pilihan yang terbaik buat mereka.
Barangkali, UMNO juga sayang untuk melepaskan kuasa yang sudah ada dalam tangan, walaupun dianak-tirikan.
Apa yang mereka lakukan hanyalah bercakap, bercakap dan bercakap mengenai perasaan tidak puas hati itu sambil berharap melalui kocakan yang ditimbulkan, Muhyiddin akan sedia membubarkan Parlimen untuk diadakan pilihanraya secata mengejut.
Tetapi, percayalah, selagi boleh bertahan, Muhyiddin akan terus bertahan dan tidak akan membubarkan Parlimen.
Ini berikutan Bersatu di mana beliau menjadi Presidennya juga sedang berpecah dan hubungannya dengan Tun Mahathir masih lagi tidak menentu.
Dalam keaadaan sedemikian, mustahil Muhyiddin mahu mengadakan pilihanraya.
Satu-satunya cara, jika UMNO benar-benar mahu pilihanraya mengejut diadakan ialah dengan mereka segera menarik balik sokongan terhadap Muhyiddin.
Melalui penarikan sokongan daripada UMNO yang mempunyai 39 kerusi itu, PN akan tumbang dengan sendirinya dan untuk mengelakkan beliau disingkirkan dengan cara yang memalukan, pilihan yang ada bagi Muhyiddin untuk menyelamatkan maruahnya ialah memohon kepada Yang Dipertuan Agong untuk membubarkan Parlimen dengan segera.
Pendek kata, pembubaran Parlimen itu benar-benar dalam diadakan keadaan yang terpaksa demi menjaga air mukanya.
Maka, jika benar UMNO mahu pilihanraya, usahlah bertangguh lagi dan cepat-cepatlah tinggalkan Muhyiddin.
(ShahbudinHusin 13/03/2020)

0

0

votes
Article Rating
Kongsikan artikel ini


BERSATU DIPINGGIRKAN, BAKAL TANDING SENDIRIAN DALAM PRU AKAN DATANG?

Bukanlah suatu rahsia lagi bahawa perasaan tidak puas hati UMNO terhadap Muhyiddin Yassin, khususnya berkaitan perlantikan anggota kabinet yang disifatkan tidak adil terhadap parti itu, jelas makin merata ketika ini.
Semua pimpinan kanan UMNO, termasuk Presiden, Zahid Hamidi; Timbalan Presiden, Mohamad Hassan; Naib Presiden, Khaled Nordin; bekas Presiden, Najib Razak dan beberapa ahli MT sudah pun meluahkan perasaan tidak senang hati mereka secara terbuka terhadap Muhyiddin.
Tetapi, sejauh mana UMNO sedia meninggalkan kerajaan Perikatan Nasional (PN) ini sebagai tindak balas paling wajar berikutan perasaan tidak puas hati itu nampaknya masih lagi menjadi tanda tanya.
Terlihat kecenderungan untuk UMNO terus kekal dalam kerajaan PN ini sehingga PRU15 akan datang, walaupun diselubungi perasaan tidak gembira yang kian nyata.
Zahid Hamidi misalnya berkata, UMNO komited untuk terus memberikan sokongan dan mempertahankan kerajaan baharu pimpinan Muhyiddin Yassin ini sehingga PRU15 akan datang.
Beliau berkata, sokongan UMNO kepada Muhyiddin sehingga terbentuknya kerajaan baharu pada 1 Mac lepas adalah semata-mata sebagai tanggungjawab moral untuk menyelamatkan negara dan rakyat daripada terus terbelenggu dengan krisis politik lantaran terbubarnya kerajaan PH susulan peletakan jawatan Tun Mahathir Mohamad.
Bagaimanapun katanya, UMNO akan meneruskan agenda utama memperkasakan Muafakat Nasional dengan rakan-rakan PAS selain memperkukuhkan Barisan Nasional bersama rakan-rakan komponen MCA, MIC dan Parti Bersatu Rakyat Sabah.
Najib yang merupakan Pengerusi Lembaga Penasihat BN pula berkata,
sokongan UMNO terhadap kerajaan Perikatan Nasional (PN) ada batasannya.
“Ramai yang mungkin tak faham bahawa kerajaan PN hari ini bukan kerajaan Muafakat Nasional ataupun kerajaan BN.
“Sebab itu, sokongan kita kepada kerajaan PN ada hadnya,” kata beliau.
Najib seterusnya menegaskan, “Kita hanya pertahankan kerajaan PN ini sehingga PRU15 saja.”
Berdasarkan rasa tidak puas hati ramai pemimpin UMNO terhadap susunan kabinet Muhyiddin yang dilihat memingkirkan parti itu serta kenyataan Zahid Hamidi dan Najib bahawa sokongan UMNO kepada PN hanya sehingga PRU15 saja dan mereka komited untuk terus memperkukuhkaj Muafakat Nasional bersama Pas, jelas bahawa Muhyiddin dan Bersatu akan ditinggalkan sebaik saja Parlimen dibubarkan.
Dalam erti kata lain, PN ini hanya wujud sehingga PRU15 saja dan ia
tidak akan bertanding sebagai gabungan baru untuk berlawan dengan PH dalam PRU15 akan datang.
Sebaliknya, UMNO, BN dan Pas akan terus komited bersama dalam Muafakat Nasional untuk bertanding sebagai gabungan baru dalam PRU15 akan datang.
Untuk itu, Bersatu yang didalamnya ada Tun Mahathir dan Muhyiddin yang sedang berbalah ketika ini serta kumpulan Azmin Ali dan bekas Ahli Parlimen UMNO yang melompat parti, mereka akan bertanding bersama siapa dalam PRU15 nanti?
Sementara PH ternampak selesa dianggotai PKR, DAP dan Amanah, manakala Muafakat Nasional merangkumi UMNO, BN dan Pas, adakah Bersatu nanti akan bertanding bersendirian saja?
Apa agaknya nasib Bersatu, Muhyiddin, Azmin dan lain-lain pemimpinnya?
(ShahbudinHusin 14/03/2020)

0

0

votes
Article Rating
Kongsikan artikel ini


“INI ORANG BESARRR PUNYA EGO”

Semakin hari semakin kuat kedengaran suara tidak puas daripada UMNO berhubung susunan kabinet oleh Perdana Menteri, Muhyiddin Yassin.
Setelah beberapa pemimpin UMNO bersuara meluahkan rasa tidak puas hari mereka, paling terbaru, Timbalan Presiden UMNO, Mohamad Hassan juga mempunyai pendirian yang sama.
Kata beliau, sebagai blok terbesar dalam Perikatan Nasional, UMNO telah diketepikan secara tidak adil oleh Muhyiddin dalam lantikan yang dibuatnya.
“Keanggotaan kabinet secara jelas memberi manfaat yang besar kepada Azmin Ali yang bukan saja semua kumpulannya beroleh jawatan menteri dan timbalan menteri, malah bekas Timbalan Presiden PKR itu juga seolah-olah TPM dalam Perikatan Nasional,” tegas bekas MB Negeri Sembilan itu lagi.
Tambah beliau, walaupun bukan ‘kepentingan paling afdhal’ untuk UMNO diberikan kedudukan yang banyak dan kanan, tetapi adalah mustahak bagi Muhyiddin mengikut saiz perwakilan parti dalam lantikan yang dibuatnya.
Soalnya, dengan seorang demi seorang pemimpin UMNO bersuara meluahkan tidak puas hati terhadap Muhyiddin berhubung lantikan kabinet yang dibuatnya, adakah beliau selaku Perdana Menteri sedia mendengar rungutan mereka itu?
Adakah juga Muhyiddin sedia membuat rombakan semula bagi memenuhi rasa tidak puas hati dan rungutan UMNO itu?
Berdasarkan tinjauan dengan beberapa individu yang pernah kenal rapat dengan Muhyiddin, termasuk mereka yang pernah bekerja dengannya, adalah disimpulkan bahawa Muhyiddin tidak akan tunduk kepada semua rungutan dan tekanan itu.
Apabila sudah membuat keputusan, itulah pendirian Muhyiddin dan beliau tidak akan sesekali mengubahnya.
Kenapa Muhyiddin bersikap begitu?
Sebenarnya, bagi mereka yang kenal rapat atau pernah bekerja dengannya, Muhyiddin dikenali sebagai seorang yang mempunyai ego yang sangat besar dan selalu menganggap keputusannya adalah betul belaka.
Ketika menjadi menteri, beliau paling pantang jika cakapnya tidak didengari, dibantah atau ada orang lain yang cuba mengajarnya dalam membuat keputusan.
“Ini orang besarrr punya ego,” kata seseorang yang pernah bekerja dengannya.
Bahkan, tambah beliau, ego Muhyiddin jauh lebih besar daripada ego Tun Mahathir Mohamad.
Kata seseorang yang tak mahu disebut namanya itu, jika Tun Mahathir diketahui masih sudi mendengar pandangan yang berbeza, malah kadangkala mengubah keputusannya, tetapi Muhyiddin jarang sekali berbuat demikian.
Ketika menjadi menteri, beliau pernah menegur seorang pegawai kanan kerajaan yang terlalu banyak bercakap dan memberi pandangan kepadanya.
Kata Muhyiddin kepada pegawai berkenaan, “awak jangan banyak sangat bercakap, hanya jika saya suruh bercakap, barulah awak perlu bercakap.”
Seorang pegawai bawahannya yang suka memberi pandangan kepadanya juga pernah ditegur Muhyiddon dengan perkataan – “awak menteri ke saya menteri”?
Pendeknya, mereka yang kenal dan pernah bekerja dengan Muhyiddin tahu benar perangai dan tabiat semulajadinya.
Mendengar pandangan yang berbeza pun beliau tidak suka kerana egonya menjadikan beliau berasakan dirinya sentiasa betul, mendesaknya mengubah keputusan yang sudah dibuat tentulah lebih mustahil lagi.
Kalau ketika menjadi menteri pun, egonya sudah sangat tinggi, setelah memegang jawatan Perdana Menteri sekarang ini, pastilah ketinggian egonya tambah-tambah mencanak dan mungkin seringgi KLCC.
Maka itu, setelah beliau membuat keputusan melantik menteri-menterinya, janganlah ada sesiapa cuba menegur, membantah atau mengajarnya bagaimana membuat keputusan yang betul dan adil.
Semua itu tidak akan dipedulikannya dan hanya ibarat “masuk telinga kanan, keluar telinga kiri” saja baginya.
Bagi Muhyiddin, bukan saja sebagai menteri sebelum ini, tambahan lagi setelah sekarang jadi Perdana Menteri, kata-kata dan keputusannya adalah titah yang mesti dipatuhi.
Dalam hal ini, kesian pun ada kepada nasib yang menimpa UMNO

dan sanggupkah mereka bertahan dengan keegoan Muhyiddin sehingga PRU15 akan datang?
(ShahbudinHusin 14/03/2020)

0

0

votes
Article Rating
Kongsikan artikel ini


UMNO LEBIH MUDAH MENANG JIKA PRU DIADAKAN SEKARANG BERBANDING 2023

Bagi UMNO, untuk menyelesaikan masalah ketidakpuasan hati mereka terhadap Muhyiddin Yassin, jawapannya hanyalah pembubaran Parlimen supaya pilihanraya baru dapat diadakan.
Ini sekaligus bermakna, UMNO sendiri tidak yakin Muhyiddin sedia mendengar bantahan dan rungutan mereka, seterusnya melakukan pembetulan berhubung apa yang dibantah itu.
Tetapi, dalam hal ini pun, UMNO nampaknya masih berbeza pendapat mengenai perkara itu.
Zahid Hamidi dan Najib Razak antaranya, mengatakan sokongan UMNO kepada Muhyiddin dan Perikatan Nasional atau PN adalah sementara saja iaitu sehingga pembubaran Parlimen dan PRU15 diadakan.
Untuk itu, kedua-kedua mereka menyatakan komitmen UMNO untuk terus bersama dengan Pas dalam Muafakat Nasional yang telah mereka bentuk sebelum ini.
Makna kata, UMNO hanya akan bersama PN sehingga PRU15 saja dan selepas itu hanya akan bersama Pas dalam Muafakat Nasional serta akan meninggalkan Muhyiddin dengan haluannya sendiri.
Dalam hal ini, Zahid Hamidi dan Najib seolah-olah sedia bersama mengekalkan kerajaan PN sehingga tempoh matang PRU15 diadakan pada tahun 2023.
Ertinya, di sebalik tidak puas hati, marah dan kecewa dengan susunan kabinet yang membelakangkan UMNO yang dilakukan Muhyiddin, Zahid Hamidi dan Najib tidak kisah berada sekitar dua tahun lebih lagi dalam kerajaan PN yang diketuai Muhyiddin ini.
Begitu pun, beberapa pemimpin UMNO lain seperti Annuar Musa dan Tajuddin Abdul Rahman pula mahukan pilihanraya diadakan dengan kadar yang segera.
Tajuddin yang berang dengan susunan kabinet Muhyiddin, khususnya tentang pemberian keistimewaan kepada Azmin Ali yang seolah-olah berjawatan TPM berkata, hanya dengan pembubaran Parlimen dapat menyelesaikan masalah yang timbul sekarang.
Annuar dalam ciapan Twitter yang lebih awal daripada itu turut memberi gambaran yang sama iatu bersiap sedia menghadapi PRU.
Maka, isunya ialah sama ada UMNO mahu PRU diadakan sekarang atau pada 2023?
Tidak dinafikan bahawa ketika PH berkuasa, UMNO bersama dengan Pas dalam Muafakat Nasional lebih mendapat sokongan rakyat.
Ia bukan saja disebabkan PH gagal berfungsi dengan baik sebagai kerajaan lantaran tidak serius menunaikan janji manifesto, bahkan juga kerana sikap Tun Mahathir Mohamad selaku Perdana Menteri yang lebih banyak bermain politik daripada menyelesaikan isu-isu ekonomi untuk rakyat.
Sebab itu, beberapa PRK seperti Cameron Highland, Semenyih, Tanjung Piai dan Kimanis, PH gagal mendapat tempat di hati rakyat.
Kekalahan dalam banyak PRK itu, khususnya di Tanjung Piai dengan undi lebih 15 ribu, ia sebenarnya adalah protes yang nyata terhadap kepimpinan Tun Mahathir.
Dengan itu, jika momentum ini dapat dikekalkan, banyak pihak meramalkan Muafakat Nasional mampu menumbangkan PH dalam PRU akan datang, terutama jika Tun Mahathir mengengkari janji peralihan kuasa kepada Anwar Ibrahim.
Namun demikian, keadaan sekarang sudah berbeza di mana UMNO dan Pas sudah merupakan sebahagian kerajaan dalam gabungan PN yang berjaya menumbangkan PH melalui pintu belakang.
Berikutan sudah menjadi kerajaan, penilaian rakyat kepada UMNO dan Pas tidak lagi sama seperti sebelum ini.
UMNO kini diperhati sama ada ia dapat berfungsi dengan baik melaksanakan banyak perkara yang pernah dibangkitkan semasa menjadi pembangkang selama 21 bulan sebelum ini.
Begitu juga dengan Pas, oleh kerana semasa menjadi pembangkang, mereka hanya tahu membangkang dan menuduh itu tak betul, ini betul, setelah menjadi kerajaan sekarang, rakyat akan memerhati prestasi menteri dan timbalan menterinya pula.
Tuan Ibrahim Tuan Man, Takiyuddin Hassan dan Khairuddin Attakiri adalah antara fokus dan perhatian utama rakyat berkaitan isu alam sekitar, RUU355, hudud dan meningkatkan ekspot minyak sawit.
Jika mereka juga gagal melakukan sesuatu atau berfungsi dengan baik mengotakan apa yang pernah diperkatakan sebelum ini, ia sudah tentu akan menyebabkan markah Pas turut merudum di mata rakyat.
Dalam hal ini, harus disedari jika PRU15 diadakan pada 2023, dalam tempoh lebih dua tahun ini, pelbagai kemungkinan boleh berlaku terhadap UMNO dan Pas dari segi penilaian rakyat terhadap mereka.
Ini berbeza jika PRU diadakan sekarang di mana tembelang dan kelemahan mereka belum begitu terdedah lagi, maka harapan untuk menang jauh lebih cerah lagi.
Lebih-lebih lagi dalam PN ini, walaupun UMNO memiliki kerusi terbanyak, Perdana Menteri adalah daripada Bersatu yang menang hanya 13 kerusi dalam PRU14 lalu, begitu juga dengan Pas, meski menyumbang 18 kerusi, sebaliknya Kumpulan Azmin yang hanya ada 10 kerusi lebih diberi keistimewaan oleh Muhyiddin.
Untuk itu, jika UMNO dan Pas mahu menang, mereka mesti berbuat sesuatu agar PRU diadakan dalam waktu terdekat ini, bukan menunggu Parlimen dibubarkan pada tahun 2023.
Khususnya buat UMNO, kalau rasa tidak bahagia dalam perkahwinan politik sekarang dengan Muhyiddin melalui PN, buat apa menyeksa diri untuk duduk serumah lagi.
Tinggalkanlah PN dan biar Parlimen dibubarkan kerana peluang untuk menang jika PRU diadakan sekarang jauh lebih cerah berbanding keadaan yang mungkin tidak menentu pada tahun 2023 nanti.
Yang lebih penting, jika cepat menang melalui Muafakat Nasional bersama Pas, lebih cepat jugalah UMNO dapat kembali menjadi “tuan sebenar” dalam kerajaan, bukan lagi sekadar “penumpang kelas tiga” seperti bersama PN sekarang ini.
(ShahbudinHusin 15/03/2020)

0

0

votes
Article Rating
Kongsikan artikel ini